
IZGUBLJENA VILA

Osijek, travanj 2002.

Jeste li čuli što travke zbore,

Znate li ono što kriju gore?

Znate li, možda, gdje sniju vile,

I kakve su snage njihove sile?

Divove mračne jeste li sreli,

Vidjet' patuljke jeste li htjeli?

Znate li otkud' na nebu munje,

Gromove glasne tko vješto kuje?

Jeste li ikada bili sami?

Negdje u mraku, il' nekoj tami?

Čut ćete: tko je još bio s vama,

ako u priču pođete s nama ...

1. IGRA MRAKA

Skupina djece sjedi u mraku ispred zgrade.

Martina: Čega bismo se mogli igrati?

Borko: Rata- tatatata-tata-tata! (oponaša zvuk rafala)
Ivana: To je glupo!

Luka:  Možemo se igrati skrivača! (počinje se sakrivati i uzvikuje): Pronađite me, gdje sam???

Dinko: Skrivača i graničara igramo se svakoga dana.

Martina: Znam, igrat’ ćemo se škole!

Ana: Svašta! Koja to još škola radi noću?!!!! Što bi nam učiteljica dala u zadatak?

Franka (govori kao učiteljica): Djeco, brzo na spavanje. Ako želite narasti, morate puuunooooo spavati. Nastavlja: Dobro, ocijenit’ ćemo najboljega

spavača!

Djeca nezadovoljno odmahuju rukama.

Ivana: Ja bih se igrala mame i tate.

Slaven: Brzo ćeš ići kući, a onda možeš gledati igru mame i tate do mile volje. Igrajmo se radije bare.

Martina: Ti bi bio izvrsna žaba, a ja ću biti roda, i onda ću Te... pojesti.

Ana: Čekajte, mogli bismo se igrati nečega potpuno novoga, a pomalo strašnoga!

Svi: Reci, što bi to moglo biti?

Franka: Borko bi se sigurno igrao zombija?!

Dinko: Ne, ne, on bi se igrao Aliena!

Borko (s nepovjerenjem): Što vam je? Još nije izmišljena igra koja se igra po mraku?

Luka:  Nije točno!!! Na primjer, žmira je noćna igra! Igrajmo se žmire!

Slaven: Ali, žmire smo se igrali i jučer i prekjučer! Imam bolji prijedlog: igrajmo se mraka!!!


Djeca u glas:

Igrajmo se mraka, i mračnoga straha!

Igrajmo se tmine, i strašne tišine!

Iris: Moj medo je upravo rek'o kako mu se od te igre spava.

Djeca: Šuti, mala!

Martina: Hodi, Iris, daj mi ruku i ne strijepi više.

Djeca u glas: 

Igrajmo se mraka, i mračnoga straha!

Igrajmo se tmine, i strašne tišine!

Iris: Ja se ne bih igrala te igre!

Djeca  uglas: Šuti, mala!

Djeca pokazuju na kutiju koja stoji u uglu scene.

Franka: Ova kutija biti će naša dvadeseterokatna zgrada.

Borko: Nacrtajmo na kutiji sve prozore naše zgrade.

Ana: Ja ću nacrtati dva prozora u mraku.

Ivana: Na mojim će se prozorima vidjeti svjetlo televizora.

Luka: Ja ću docrtati osvijetljene prozore.

Dinko: Nacrtaj i mene kako pišem zadaću iz matematike.

Iris: Nacrtaj i mene kako se kod kuće igram neke lijepe igre.

Djeca: Šuti, mala!

Slaven: Čekajte! Nedostaju nam svjetla grada!

Ana: Što ih može zamijeniti?

Martina: Što bi moglo svijetliti umjesto gradskih svjetiljaka?

Ivana: Znam, donijet’ ću ukrase od posljednjega Božića!

Borko: Ja imam sačuvanih prskalica!

Slaven: Razmjestimo ih, neka svijetle kao svjetla našega grada.

Franka: Neka krivudaju kao naše ulice!

Luka: Označimo s njima i Šetalište!

Martina: Ja ću osvijetliti Tvrđu, a Ti, Slavene, osvijetli Retfalu!

Iris: Evo, ja sam označila Katedralu!

Slaven: Što si Ti osvijetlio, Borko?

Borko: Donji Grad, Kopiku, i Namu.

2. SUSRET S VILOM

Iris: Baš je zgodna ova igra mraka! Meni se čini kako se igramo slavlja!

Djeca: Šuti, mala!

Martina: Ima Iris pravo! Igramo li se mi i dalje mraka?

Borko: Nismo još ni počeli! Jeste li spremni?

Franka: Čekaj, moram popraviti frizuru!

Ivana: Gdje je moja kapa?

Slaven: Luka, ovamo, ovamo!

Luka: Evo, evo, samo dok pošaljem poruku! (na mobitelu tipka poruku)
Iris: Ima netko žvaku? povjerljivo se obraća gledalištu: Ima netko žvaku?

Dinko: Kakve žvake?!!! Sada počinje igra mraka. 

Ana: Prvo, uzviknite svi u glas: Ja se ne bojim mraka! i udarite mrak nogom.”

                  Djeca ponavljaju: Ja se ne bojim mraka!, i udaraju mrak nogom.

Slaven: Zatim, ponovite: Ja se ne bojim mraka! i udarite mrak rukom.”

                  Djeca ponavljaju: Ja se ne bojim mraka!, i udaraju mrak rukom.

​​​​Martina: Sada ga zagrebite, ugrizite, uštipnite!!!

                  Djeca ponavljaju: Ja se ne bojim mraka!, i mrak grebu, štipaju i grizu.

Iris: Ja se više ne bih igrala te igre!!!

Uto se  iz mraka začuje prvo tihi, a zatim sve glasniji jauk.

Vila: Jao, jao, niti ja se ne bih igrala te igre... jao, ...!

Iris pritrči drugoj djeci, sakrije se jednoj djevojčici  iza leđa, i upita:

Iris: Jeste li čuli? Mrak jauče? Jeste li čuli, mrak plače!

Djeca odmahuju i nastavljaju borbu protiv mraka.

Borko: Šuti mala! Čuvajte se sile mraka!!! Nastavljaju štipati mrak, dok ih najmanja djevojčica moli:

Iris: Nemoj, Borko, mrak će nas pojesti, nemoj molim te...

Čuje se kako vila i dalje jauče i njezin lik počinje se nazirati.

Vila (plačnim glasom): Što sam vam ja kriva? Šmrc, šmrc, ... , zašto ste takvi, pa ja sam vaša vila?

Scena se naglo zaustavlja. Djeca  iznenađeno i uplašeno stoje ispred zgrade, obazirući se  na sve strane. Franka se ipak odluči progovoriti.

Franka: Mi više nismo mali, znaš? I ne nasjedamo na trikove!!!

Ivana: Mi se već sami kupamo!

Luka: Sami i zadaće pišemo!

Ana: Sami već i cestu prelazimo!

Iris: Oni su jako veliki, ... veliki i jaki!!! Nemoj se s njima šaliti,..., bolje budi oprezna, jer oni mogu istući i tebe i mene, ... samo ako žele, ... ili ako ih naljutiš...

Djeca: Šuti, mala!

Uhvate se za ruke i uzviknu:  Mi ne vjerujemo u ono što ne vidimo!

Djeca se i dalje drže za ruke, obazirući se na sve strane. Uto se začuje vilin smijeh, i vila se pojavi iz mraka:

Vila: Baš ste smiješni, pravi ste ljudi! Zaboravljate jedno, iako vi ne vidite mene, ja vidim vas. I dobro znam sve: koliko ste veliki, koliko ste teški... i ne samo to, znam i kada ste tužni, uplašeni, ..., ili, ... dobri! Ne zaboravite, ja sam vaša vila!

Djeca u glas: Naša vila?!!!

Iris: Znači, nećeš nam ništa loše učiniti?!

Vila zasvijetli: K vama su me poslale vile suđenice s vrlo ozbiljnim zadatkom.

Dinko: Kakve vile?!
Vila: Suđenice. One pohode svakoga pri rođenju, i tada mu određuju sudbinu.

U pozadini scene naziru se tri leteća lika (dva u bijelim haljinama i jedan u crnoj). Začuje se i tihi vihor.

Djeca istovremeno uzvikuju: Kakva će biti moja sudbina?”

Ana: Hoću li biti manekenka?

Slaven: Ja bih bio padobranac, a ako to ne može, onda bih rado bio mornar, i to kapetan duge plovidbe!

Ivana: Ja bih bila učiteljica!

Martina: Ja bih bila glumica! 

Iris se ozbiljno okrene vili.
Iris: Smiju li djevojčice biti vatrogasci?!

Djeca: Šuti, mala!

Luka: Ja želim biti tajni agent!

Borko: A ja policajac!

Martina: Molim lijepo, ja bih bila balerina!

Franka: A ja boksačica!

Iris: Smiju li djevojčice biti vatrogasci?!

Djeca: Šuti, mala!

Vila ih je promatrala s osmijehom, odmahujući glavom.

Vila: Djeco, djeco, ... vi baš ništa ne znate o nama vilama???!!!!...

Sjeda uz njih grleći ih rukama.

Vila: Vile stanuju u ...

Ana: gorama, 


Dinko: planinama, 

Ivana: oblacima,

Borko: rijekama,

Franka: izvorima

Iris: i

Martina: morima.
Vila: Mi smo posrednice među ljudima i bogovima. Ljudi nam se obraćaju, nudeći nas koječim.

Luka: Mi znamo kako su ljudi prije dozivali vile!

Svi uglas:

Uzmi, vilo, što Ti milo,

al' poslušaj naše muke,

pronađi nam lijeka, vilo,

i spasi nas neuke.

Ivana: Kako vile izgledaju?

Vila: Sve imaju zlatne kose, i u njima snagu nose. Noge nikad ne otkrivaju jer kopita često skrivaju!

Iris: Joj, mene je strah!

Djeca: Šuti, mala!

Franka: Zašto one imaju kopita?

Vila: Vile, djeco, jure po poljima, gudurama i dolovima. Kad im snaga posustane, tad ih brze noge dalje nose.

Ana: Gdje stanuju sve te vile?

Vila: U gorama su goranke, u planini planinke, u oblacima oblakinje, u rijekama i izvorima riječanke, a sirene su morske vile.

Djeca uglas: Koja si ti vila?   

Vila: Ja sam vaša vila čuvarica.

Ivana: Zašto nam se nikada prije nisi javila?

Vila: Hej, to se ne smije!!! I sada smo u opasnosti!!! Zar ne znate? Vila gubi moć ako postane vidljiva.

Martina: Znamo, to su nam mame govorile prije spavanja!

Djeca zajedno šapću, ili pjevaju:

Svatko ima svoju vilu,

Oko tijela kao svilu,

Što ga čuva svake noći,

Ili, dok je u samoći.

Vila zaleprša pozornicom:

Ja sam vaša čuvarica,

od svih zala zaštitnica,

ja vas nježno uspavljujem,

jutrima vas razbuđujem.

Al', čaroliji sad je kraj,

Jer primih vas u zagrljaj,

Radoznalost me vaša topi,

S njome moja snaga kopni.

To reče i padne u podnožje zgrade. Svjetla grada snažno zasvijetle. Djeca joj usplahireno pritrčavaju.

3. VILINA PRIČA

Djeca stoje uz vilino uzglavlje.

Ana: Martina, vila nas više ne čuje!!! Što ćemo sada?

Martina: Sjetite se, brzo, što mame rade kada smo bolesni!

Iris: Vode nas liječniku, i... daju nam meda.

Djeca se rastrče i donose različite staklenke. Neke vade iz jedne velike kutije.

Slaven: Grašak, ne, mmmm, gljive, ..., evo, med od lipe.

Prinose vili staklenku, i žlicu.

Iris: Vilo, kušaj malo meda. Jednu žlicu za mene, jednu žlicu za medu.

Djeca: Šuti, mala!

Borko: Kako se ono pravi čaj? Evo voda!

Luka: Uronimo vrećicu i brojimo do 6!

Djeca uglas: Jedan, dvaaaa, tri, četiri, pet, šeeeest!

Prinose vili i nutkaju je! Vila pogleda u čaj i ponovno klone.

Iris: Hladan čaj nitko ne voli!

Djeca ju pogledaju i rastrče se dalje scenom.

Ana: Andol!

Franka: Limun!

Borko: Grejp!

Luka: Mrkva!

Slaven (podigne prst u zrak i zapjeva): Svako jutro jedno jaje, organizmu snagu daje!!! Jaja nam treba!

Iris: Jaja!

Dinko: Maslaca!

Ivana: Špinata!

Martina: Čokolade!

Luka: Čipsa!

Ana: Žvake!

Iris: Soka!

Borko: Mlijeka!

Franka: Limunade!

Ivana: Šećera!

Slaven: Rajčice!

Iris: Kupusa!

Dinko: Kelja!

Luka: Riže!

Martina: Peršina!

Slaven: Vitamina!

Posustaju, i polako sjedaju oko vile okruženi svim nabrojanim proizvodima.

Ana: Sve je zdravo, a ništa ne pomaže!

Vila i dalje leži u nesvjesti. 

Franka: Ništa joj ne pomaže!!!

Do vile došeta najmanja djevojčica (šuti, mala) i vili prinese kiticu cvijeća. Vila se pridiže i  dugo miriši cvijeće.

Djeca uglas: Bravo, mala!  Bravo, mala!  

Vila: Ah, sada mi je lakše... kao da sam kući stigla...

Iris: Gdje je tvoja kuća, vilo?

Vila: Moj dom je na izvoru, u najdaljem šumskom lugu.

Ivana: Jesu li ti tamo i mama i tata?

Vila: Ne, ne, djeco draga, vile ne stanuju s mamama i tatama.

Franka: Ti si tamo sama?

Vila: Ni to nije točno. Mi vile,  za dana smo zaokupljene čuvanjima.

Djeca uglas:

Svatko ima svoju vilu,

Oko tijela kao svilu,

Što ga čuva svake noći,

Ili, dok je u samoći.

Vila: Tek pred zoru vraćamo se svom izvoru. Skupimo se tad’ u kolu, što nam daje snagu novu.

U uglu scene pojavljuje se vilsko kolo. Vile su urešene cvijećem, u bijelim svilenim haljinama. Vile pjevaju:

Mi smo vile čuvarice,

zovu nas i lahorice,

letimo sa daškom vjetra,

na sve četiri strane svijeta.

Al' sa krajem svake noći,

Svom izvoru valja doći,

Prikupiti snagu novu,

Vilujuć' u vilskom kolu.

Vila još malo udahne miris cvijeća, i sjetno nastavi.

Vila: I ja sam se vraćala svake noći svom izvoru. Sve dok... tu zaplače.

Martina:  Sve dok...

Ivana:  Sve dok...

Vile u zboru: Sve dok...

Vila: Sve dok mi Črt nije sakrio put.

Vile u zboru:

Črt je kralj tog strašnog mraka,

Što nam stiže za sumraka.

Nered pravi na tom svijetu,

Zastirući puta svjetlu.

Križa što je označeno,

Boja bijelo bojom tamnom,

Prave pute on zatire,

Stranputice označuje.

Slaven: Ti ne znaš put svojoj kući!

Iris: Naša vila se izgubila!!!

Vile u zboru:  Potražite Peruna, gospodara gromova! On će Črta pobijediti, munjom će ga zasvijetliti!

Djeca uglas: Kako ćemo naći Črta?  Gdje li mu je kuća?

Vile u zboru: U Kopačkom Ritu
 Črt se krije, i vilinske putove zamračuje!

Borko: Što to kažu vile?

Luka: Črt se u Kopačkom Ritu krije?

Ivana: Skriva se među kormoranima!

Franka: Rijetke ptice je zarobio!

Martina: Ribe je na šutnju nagovorio!

Dinko: Sakrio se u močvari!

Ana: U Kopačkom Ritu samo ga Perun može pronaći!

Borko: Dozovimo Peruna!

Slaven: Izvijestimo gospodara munja i gromova!!!

Iris: Ali, kako ćemo Peruna izvijestiti? Morali bismo vilu pitati kako ćemo Peruna dozvati!

Djeca uglas: Bravo, mala!

Najmanja djevojčica  približava se vili, ponovno joj prinosi cvijeće. 

Iris: Vilo, čuvarice, kako ćemo do Peruna stići?

Vila se slabo pridiže i djecu upućuje.

Vila (umorno): Peruna ćete pronaći na najvišem oblaku kako munjom kroz mrak zrači...

Kako je to rekla, vila klone. 

4. U POTRAZI ZA PERUNOM

Djeca se oblače u zimska odijela, opremaju se baterijama i užadima.

Martina: Nema nam druge, valja nam potražiti Peruna!

Ana: S čim bismo ga mogli privući?

Dječak uzima enciklopediju i naglas čita.

Slaven: Gromove privlači metal, ...

Borko: Koga privlači metal?

Franka: Što privlači gromove?

Slaven: Metal?

Luka: Kakav metal?

Vrte se po sceni pogledom tražeći što bi im moglo pomoći.

Ivana: Znam, trebaju nam lonci!

Dinko: I poklopci!

Franka: Kišobrani!

Iris: Metle!

Slaven: I padobrani!

Djeca donose šarene lonce i poklopce. Znatiželjno ih pregledavaju.

Ana: Što kažeš, Dinko, na ovoga točastoga, njega će Perun sigurno vidjeti s oblaka?!

Slaven (zastane i usplahireno upita): Što ako nas pogodi kojim gromom?

Martina: Poklopci će nam biti umjesto štitova!

Isprobavaju lonce i poklopce, birajući one najprikladnijega oblika. Za svaki slučaj uzimaju i kišobrane, metle,  i padobrane. Nakon što su se opremili, još jednom pogledaju usnulu vilu.

Borko: Što sada? Gdje ćemo pronaći Peruna?

Iris: Ja se više ne bih igrala te igre!!!

Djeca uglas: Šuti, mala!

Slaven: Razmislimo dobro!!! Koliko katova ima naša zgrada?

Iris (s loncem na glavi): Mislim, petnaest, ili dvanaest.

Djeca uglas: Šuti, mala!

Franka: Dvadeset, Iris, dvadeset katova. A dvadeseti kat je jako blizu... čemu?

Iris: Oblaku..., i...

Zajedno poviču: Perunu!

Djeca uglas:  Juriš! Juriš na katove, uvis, na oblake!

Izmjena scene. Pod djecom svijetli grad. Ona se nalaze na najvišem katu svoje zgrade. Djeca  imaju lonce na glavama i upaljene baterije u rukama. Baterijama svijetle prema oblacima.

Luka: Peruuuuuuuneeee!

Dinko: Peruuuuuuuunnneeeeeeeeeee!

Martina: S dvadestoga kata, moji prijatelji i ja, dozivamo te.

Podiže se silan vjetar. Bljesnu dvije tri munje. Zatim se začuju gromovi. Na scenu iskače Perun.

Perun: Tko ste Vi? Kako me se usuđujete ometati?

Franka: Perune, svijetli bože munje, pozdravljaju te djeca dvadeseterokatnice!

Ivana: S dvadestoga kata, djeca zgrade dozivaju te.

Perun: Dozivate me? Ometate me!!!

Dinko: Nosimo Ti važnu vijest!

Iris (zaplače): Umrijet’ će nam vila!!!

Perun (pomirljivije): Što se zbilo? Tko je vili zlo učinio?

Vile se pojavljuju u kolu, i pjevaju:

Črt je kralj tog strašnog mraka,

Što nam stiže za sumraka.

Nered pravi na tom svijetu,

Zastirući puta svjetlu.

Križa što je označeno,

Boja bijelo bojom tamnom,

Prave pute on zatire,

Stranputice označuje.

Slaven: Mračni Črt je našoj vili sakrio put.

Ana: Izgubila se!

Martina: Razboljela se!

Ivana: Iscrpila se!

Dinko: Bolesna je.

Franka: Nestat će je.

Iris: Spasi nam je!

Slaven: U Kopačkom Ritu Črt joj put do kuće krije!

Perun (udara gromovima i munjama): 

Tog zlotvora ja ću stići,

munja će ga moja naći,

osvijetlit’ ću sve što mrači

iz Kopačkog Rita, Črt će izaći!

Scena nestaje u bljeskovima munja i udarcima gromova.

5. RASTANAK

Djeca se vraćaju vili, još uvijek s loncima na glavama i baterijama u rukama. Vila ih čeka nasmiješena, ozdravljena, mirišeći cvijeće.
Vila: Junaci moji, što ste učinili? Kako ste me ozdravili?

Martina:  Pronašli smo Peruna!

Iris:  Pričali smo s Bogom munja i gromova!

Slaven: Hrabri smo bili!

Luka: S oblacima smo govorili!

Franka: Peruna smo na osvetu nagovorili!

Ana: On je Črta pronašao!

Borko: S njim je strašnu bitku bio!

Ivana: Potom ga je pobijedio!

Dinko: Iz Kopačkoga Rita ga je otjerao!

Martina: Put je tvojoj kući pronašao!

Slaven: Svjetlom ga je označio!

Vila se smije, pritrčavaju joj njezine sudruge vile. Hvataju se u kolo:

Mi smo vile čuvarice,

zovu nas i lahorice,

letimo sa daškom vjetra,

na sve četiri strane svijeta.

Al' sa krajem svake noći,

Svom izvoru valja doći,

Prikupiti snagu novu,

Vilujuć' u vilskom kolu.

Ostale vile odlaze sa scene, pokretima dozivajući vilu neka im se pridruži: Kući, idemo kući!

Djeca ih u čudu promatraju, još uvijek zadihana od susreta s Perunom.

Vila:   

Prijatelji moji mali,

Život ste mi novi dali,

Peruna ste vi dozvali,

A Črta ste otjerali.

Sad odlazim svome kolu,

I vilinskome svom izvoru,

Sutra opet bit ću s vama,

Sa svim svojim zaštitama.

Vile, dok nestaju, u zboru (tiho, kao jeka):

Mi smo vile čuvarice,

zovu nas i lahorice,

letimo sa daškom vjetra,

na sve četiri strane svijeta.

Al' sa krajem svake noći,

Svom izvoru valja doći,

Prikupiti snagu novu,

Vilujuć' u vilskom kolu.

Djeca im mašu, uglas šapuću:

Svatko ima svoju vilu,

Oko tijela kao svilu,

Što ga čuva svake noći,

Ili, dok je u samoći.

Iris: Hoće li nam naša vila opet doći?

Martina: Zauvijek je ona s nama.

Iris: Martina, ja se više ne bojim mraka.

Martina: Znam, Iris, jer sada znaš kako ni u mraku nisi sama.

6. ODLAZAK KUĆI

Začuju se glasovi mama, nekima zvone i mobiteli:

Lukina mama:  Luka, kupanje!

Slavenova mama: Slavene, večera!

Ivanina mama: Ivana, čeka te zadaća!

Anina mama: Kući, Ana!

Martinina mama: Martina, na spavanje!

Irisina mama: Iris, crtani!

Borkova mama: Borko, kolači su još vrući!

Frankina mama: Franka, kući!

Dinkova mama: Dinko, brzo kući!

Djeca odgovaraju mamama (evo me, stižem, još samo pet minuta, dolazim, ...).

Usplahire se, užurbaju se i kao da tek sada primjete nered na sceni (kutije, staklenke, božićni ukrasi, ...).

Dinko: Ne možemo tek tako otići!

Martina: Sutra će nas ovaj nered dočekati!

Slaven: U njemu bi Črt mogao prenoćiti!

Ivana: I nikada više ne otići!

Iris: Počistimo igralište! Moj medo čistoću od nereda voli više!

Djeca uglas: Bravo mala!

Borko: Neka znaš, ti za nas nisi više mala, unaprjeđujemo te u junaka, jer danas si bila vrlo hrabra!

Ana: Luka, ti odnesi kutije u odlagalište za papir!

Franka: Ja ću se pobrinuti za staklenke!

Dinko: Ja ću počistiti prskalice!

Martina: Ja ću pokupiti papiriće!

Ivana: Počistit’ ćemo i namirnice!

Luka: Pobrinut’ ćemo se i za ljepenke!

Djeca uglas: Mi volimo naše igralište, i brinemo se o njemu kao vila zaštitnica o svom izvoru!!!!

SVEVIDOVIM TRAGOM

Inspirirano djelom Milke Tice: Sunčeva djeca, Legende o Hrvatima, Zagreb, 1994., Školska knjiga
Osijek, 23. travnja 1999.

Danas vam pričamo priču, priču, priču, priču...
koju je meni pričala moja baka,
koju je mojoj baki pričala baka,
koju je bakinoj baki pričala bakina baka,
koju je meni pričala baka, 
koju je mojoj baki pričala baka,
koju je bakinoj baki pričala bakina baka,
koju je meni pričala baka, 
koju je mojoj baki pričala baka,
koju je bakinoj baki pričala bakina baka...
priču o hodu kroz mnoga ljeta,
priču o dolasku iz daleka, 
iz daleka, iz daleka, iz dalekaaaaaaa... 
priču o snazi,
priču o junaštvu,
priču o svjetlu,
priču o mraku,
žurno, na put, na put ...
na put krenut’ nam je, 
krenut’ nam je...
na put
za suncem...
Prema predaji, u pradavna vremena, prije nego li je svijet bio stvoren, nije postojalo ništa do li  mora okruženoga sivilom. Ponad morskoga prostranstva zibalo se veliko jaje i u njemu uspavani Bog - Svarog. Nakon stoljeća snivanja, Svarog se  počeo buditi i obazirati  oko sebe. Pogledom je presjecao tminu, rasvjetljavajući ju blještećim pogledima.

Htijući se osvježiti, Svarog zaroni i siđe u morske dubine. 

Nakon što je izronio, pod noktom mu je ostalo zrnce pijeska od  kojega se razvijala današnja zemlja, a na njezinom najskrovitijem mjestu i jasen-stablo. 

Jasen-stablo je osovina svijeta, koja se  uzdiže ponad najviših svjetskih visova. U njegovoj krošnji nalazi se svijetli dom bogova - Nav, kojim stoluje Svarog. 

Ostatak svjetske tmine koji Svarog nije dotakao svojim pogledom, začahurio  se pod žilama Drveta Svijeta. Tamo je i tamno carstvo boga Crnoboga nazvano Bezdan, čija je prijestolnica limeni dvorac Temnava. 

Svarog, prema predaji, svijet koji je stvorio u pradavna vremena, i dan danas popravlja i dotjeruje, boreći se protiv Crnoboga i njegovih pomoćnika, koji ga nastoje zamračiti.  
1. STVARANJE SVIJETA

Pripovjedači: S Alemovoga sedmog neba, uputiše se Svarog i njegova žena, Vida plemenita, dovršiti stvaranje zemaljskoga svijeta. Napuniše bespuće bojom, cvijećem i drvećem. Razmicaše stijene, gore, posijaše i stvorove. Od rzanja kopitaša, i zujanja krilaša, nastaniše i zvukovlje. A kad ptice zapjevaše, Svarog s Vidom predahnuše. 

Vida i Svarog hodaju pozornicom, popravljaju krošnje drveća, i razmještaju cvijeće.
Svarog: Vidi ono drvo.
Svarog: Vido, gledaj onu goru!
Vida: Dobra je, ali, treba biti malo više desno.
Svarog: Desno? Što je tebi?! Valjda – lijevo, prema istoku!
Vida: Kako će Sunce izlaziti? S njom na zapad treba – svakako!
Svarog, gunđa: Sve mora biti po tvom, desno, uh..., ne valja, lijevo s gorom treba ...
Svarog: Eh, baš sam se naradio... nisam li štogod zaboravio?
Vida: Svarože, odmori se! Završio si stvaranje svijeta. Nema se tu više što dodati.
kanon: Koga nema? Koga nema?
Vida: Sve je lijepo, čisto, novo... ali,...nema...
kanon: Koga nema? Koga nema?
Vida: Nema stvorova nalik nama.
kanon: Ljudi nema, nema ljudi, gdje su ljudi?, ljudi, ljudi...
Vida: Imamo li tol'ko moći, načiniti još do noći, stvorove što nama sliče,
a zovu se –  ljudsko biće?
Svarog odmahuje rukom: Kakve su to sada priče –  čemu će nam ljudsko biće?
Vida: Hodemo li k Navu sada, ne stvorivši i te stvore, s kim ćemo se igrati gore? Čije će nam to sudbine, biti zgodne iz visine? 
kanon: Ljudi nema, nema ljudi, gdje su ljudi?, ljudi, ljudi...
kanon: Čovjeka nema, muškarca nema, čovjeka, muškarca nema.
Svarog uzima hrastovu kladu: Od danas ćeš muškarac biti, ime će te predstavljati, Dubravkom te nazivam po dubu od kojega te stvaram.
kanon: Žene nema, nema žene, nema žene
kanon: Ljudi nema, nema ljudi, gdje su ljudi?, ljudi, ljudi...
Vida: Ja ću napraviti ženu, od... lipe. Bit će lijepa, nježna i, mmmmmm, fino će mirisati.
Vida uzima lipovo drvo, i modelira ženu. Potom se odmakne, zadovoljno ju promotri i  udahne joj dah.

Vida: Mirisat’ ćeš kao lipa, uresa ćeš imat’ mnogo, al' oprezno sa ljepotom, ona može biti kobnom.
Svarog ih pogleda i, zamišljeno reče:

Život sam im sretno dao,
ali nisam tada znao,
ljudski život – to je  mijena,
tek što dođe, već ga nema.
Uvest’ reda u to treba,
i to s ovog plavog neba.
Svarog se još jednom obazre: Red među vama nek' iz Navove visine čuvaju bogovi i vile!
Bogovi i vile se pojavljuju na sceni. 

Bogovi:

Mi smo čuvari!
Tko u mir i red dirne,
ma bio velik i jak,
il' lukav, a slab,
nek’ od danas  zna,
s nama će imati posla.
Vile:                                   

Mi smo vile čuvarice,
Bogovima podanice,
U kolu se okupljamo,
I Peruna dozivamo.
Javite se sile svjetla
Doziva vas kolo vila,
U kojem su čuvarice,
I sve vile bojovnice.
Glas dižemo do Peruna
I njegova svjetla trona,
Nek' sa zlom ne druguje,
Za dobro nek’ bitku bije.
Perune, oj ti, Perune,
I bogovi iz visine,
Našu pjesmu počujte,
Zlu Moranu otjerajte.
Vida: Najsnažnija od svih vila, bit će vaša zaštitnica. Nek se pamti zanavijeke, velebitska vila vita vaša je čuvarica!
U pozadini scene pojavljuje se grupica muškaraca i žena, obavljajući svakodnevne radnje (uzimaju vodu s izvora, kuhaju ručak, love, beru žito, bacaju ribarske mreže).

kanon: To pleme je Hrvata, tu žive braća: Kluk, Lobel, Kosenc, Muhlo, Hrvat, i sestrice im dvije: Tuga i Buga.(Kako ih glasovi predstavljaju, tako se likovi izdvajaju.)

Nav je mjesto na kojemu su obitavala svjetla božanstva. Vrhovno svjetlo božanstvo, najsilniji bog  je Svarog. Praotac je svih bogova i vječna svjetlost. Njegova žena je Božena Vida, s kojom ima i potomke – Svarožiće: Peruna, Stribora, Svevida i Tatomira. Svarožići se još nazivaju i Svarozi, ili Svarunovi. 

Najglasniji među njima je Perun
 –  gromovnik, gospodar munje i groma. Prvo njegovo djelo kojim se približio ljudima, bilo je svjetlo i oganj. Dobročinitelj je ljudima jer im je u pradavna vremena ukazao luč svjetla i njome užgao vatru.  Perun je, kao najstariji Svarožić, od svoga oca Svaroga naslijedio mnoga dobra: kremen, strijele, gromoder (njime je proizvodio grmljavinu, a mlataranjem trešnju), i žezlo. 

Zbog iznimne snage koja ga je odlikovala, vjerovalo se kako je Perunova zaštita zajamčena redovitim prinošenjem žrtvi i molitvom, te kako Perun nemilosrdno kažnjava izdaju, ili, poštovanje nekoga drugoga boga. 

Vjerna pratilja Crnoboga je Morana
 (Mora, Morena, Marzana), zla boginja zime i hladnoće koja predstavlja zatorne sile zimske prirode. Njezina snaga je najjača za zimskoga doba, kada se pojavljuje u liku zle žene koja juri na metli kao Ježibaba, Jaga baba, baba Ruga, baba Roga. U ostalim godišnjim dobima zna se pojavljivati u obliku mlade, ali pohlepne i pohotne žene koja se noću uvlači pod kućne krovove kako bi izjedala slabiće (posebice duhovno slabu djecu i momke). Još i danas mnogi vjeruju kako Morana noću napada svoje izabranike, te ih u snovima  tišti i zaustavlja im disanje. Poznata je i kao svadljivica, te kao zagovornica izdaje i  osvete. 

2. MORANA NAGOVARA PERUNA

Pripovjedač:   Reći ću i ovo svima - Svarog četiri sina ima. Perun, Svevid, Stribor i Tatomir od jednoga su oca i od jedne mati, te ih narod pod imenom Svarožići pamti.
Pripovjedač:   Perun je najbješnji među njima, on gospodari munjama i gromovima. Za oluje, on udara na sve strane njima - tada opomenu šalje svijetu i ljudima.
Perun pregledava svoje oružje (luk, strijelu).

kanon: 

Perun na sve četiri strane gleda,
osluškujući gdje red unijet’ treba.
Nek' ugleda gdje nered se stvara,
u Srđa Zlopogleđa se pretvara,
i srdžbu svoju odašilje munjama
udarajući ljutim gromovima.
Tiho mu se prikrada Morana (s dva lica – jednim  zamamnim i lijepim, a drugim sličnim nakaznoj vještici).

kanon:


   

Tko je ova ljepotica,
kao snijega bijelog lica,
garavih pletenica,
očiju k'o žeravica?
Mračna je to Morana,
što dolazi iz Bezdana,
žrtve svoje ljeti bira,
te se zimi s njima igra. 
Ulazi im tad u snove, 
Šara im po licu bore,
Morama ih noću pati,
Sve dok smrt ih ne otprati.
Morana: Perune, Perune, Peruneee,...
Perun: Tko je to? Tko me doziva?

Morana: Ja sam, Morana, božica smrti, moriteljica ljudi. Nosim Ti važnu vijest!
kanon: Ježi-baba, Jaga-baba, Ruga-baba, Roga-baba, Baba-Roga, Roga-Baba
kanon: Morzana, Mrzlina, Smrzlina, Morzana, Morana
Perun: Ma, kakva bih ja mogao imati posla s Tobom?
Morana: Čekaj, čekaj, Perune, snažni, jaki, Perune! Tko si Ti?
Perun (važno): Ja sam Bog gromova i munja!
Morana: Ti si vlasnik gnjevnoga neba!
Perun: Ja vidim cijeli svijet u jednom bljesku munje!
Morana: Ali, Perune, Tvoje su oči slijepe!
Perun: Moje oči su najsjajniji izvori svjetla, moje oči slijede munje.
Morana: A izdaja koju ne vidiš? Što na to kažu Tvoje munjevite oči?
Perun: Izdaja, ha, ha, ha,... Tko bi se mene usudio izdati? Ha, ha, ha...
Morana: Pogledaj dolje..., ne tamo,... niže, niže, uz rijeku,... Vidiš li sedam plemena što zovu ih Hrvati?
Perun: Da! Vidim ih!
Morana: Što rade munjovidi Perune? Koga slave? Komu se mole?
Perun: Svevidu, bratu mom!?
Morana: Zaboravili su na Tvoj vječni oganj. Ugasio se plamen Tvoje slave!
Perun: Izdaja! Izdajaaaaaaaaaaa!
kanon: Perunovoga ognja nema, Svevida slave!
Morana veselo pocikuje: Kazni ih, Perune! Kazni ih, Perune! Bit ću Tvoja saveznica!

Perun: S bijesom mojim i snaga mi raste, čuvajte se Hrvati, od sada moja munja posvuda  vas prati.
Morana: A ja vam šaljem –  studen, led, glad i moru, ha, ha, ha, ha – osjetit’ ćete i snagu moju!
kanon: mora, studen, munje, led, grom, glad
U Navu se nalazi Svitogor – grad bogova, božica i njihovih miljenika. Na čelu Svitogora je Svarog, vrhovnik  ostalih bogova. Između Svitogora i ovoga svijeta zjapi pusti bezdan, označen bijelim danom i mrklom noći. Svarogova kula uzdiže se kroz sedam neba na sedam katova. Svaki kat ima jedna vrata, svaka vrata otvara samo jedan ključ. Sedmo nebo je najviše, označava vrhunac blaženstva, i osobne Svarogove odaje.

U Svitogorskoj kuli nalaze se i Perunovi dvori. Zidine mu dopiru do petoga kata Svitogorske kule. U njemu, na vrletnim liticama, obitavaju Perun i njegova družica Perunika. Iza Perunovih dvora steru se dvorovi Zarova i ostalih gradina Svitogorskih dvorova.

Svitava (Svijetligrad) je grad mladoga Svevida, koji nadaleko svijetli i rasvjetljuje zrakama žive svjetlosti. Svitava i Zarovo dijelovi su Svitogora iz kojih zrači raskošna svjetlost. U njemu sjedi pobjednik svjetla – mladi Svevid, poznat i pod nazivom Svanimir. Povrh njega je Vidingrad. 

Dom Junaka  nalazi se podno Svitogora, a nasuprot Zarova. U njemu obitavaju smrtnici koji su poginuli junačkom smrću. Dvore ih vile junakinje (Svitogorke – djeve posestrime, vile ratnice i boginje). Dom junaka je najveća i najsjajnija dvorana u Svitogoru. U sredini je sjajno Svarogovo prijestolje, a sa svake strane su sjedala namijenjena Perunu i Svevidu, te ostalim bogovima i božicama. 

Obitavalište vila bojovnica i inih časnih uzvanika  je Dom Slave. Osim božice Slave, tamo su i bojne vile: Vojislava, Stanislava, Radoslava, Borislava, Gordana, vila Velebita, vila s Dinare, Papukova vila, vila Dubrovkinja, vila s Mračaja, blidinjska vila   i ostale ratnice koje na bojište šalju Svarog, Svevid, i Perun. Svaki uzvanik u Domu Slave uobičajeno se ugošćuje rogom  opojne medovine.

3. PERUNOV BIJES

Pripovjedač: Pred Vama je Svitogora, sjajna kula Svarogova. Svarožića to je dom, koji svijetli cijelim Navom.
Pripovjedač:

Na gori Svitogorskoj,
na sedam katova,
kroz sedam nebesa,
uzdiže se Svitava.
U njoj mnoga bića stoje:
bogovi i vilenjaci,
junakinje i junaci.
Sedmo nebo najljepše je,
sedmi kat se u njem krije,
i u raskoši toga kata,
Svarogovog doma vrata.
Svarog se budi, rasteže, i zijeva: Aaaaa!
Malić:   

        Još se mračak nebom vije,
         dok se uz njeg' zima krije,
         s njima Sunce bitku bije,
         za toplinu što nas grije.
 
Potrči pozornicom, i nastavlja:

       Dozivam Te sada, Sunce,
       pokaži nam sjajno lice,
       riješi nas te strašne tmice,
       koja čuva Svarogove izdajice.
Pogleda na Svaroga kako zijeva, te dodaje povjerljivo:

       Svarog opet hodi nebom,
       čudeći se Navu mrklom,
       gledajući u daljine,
       naređuje Suncu – neka sine!
kanon: Sini Sunce, Sunceeee, Sunceeeee... Na obzor – probudio se Svarog!
Sunce zijevajući izlazi na pozornicu.

Svarog: Vido, gdje nam je najstariji sin, Perun?
Vida: Negdje po nebu šeta, danas šalje gromove i munje. 
kanon: gromovi, munje, gromovi, munje, snaga oluje, snaga oluje
U pozadini scene čuju se gromovi, pozornicom bljeskaju munje.

Svarog: Što radi? Ja sam mu zabranio igru s munjama i gromovima!
Vida: Morana mu je dojavila kako mu se ljudi više ne mole.
Svarog: Morana? Ta mračna zlica! Dozovite mi Peruna, hitno!
Malić: Perune, silni bože grmljavine,
              rušitelju predolujne tišine,
              utišaj munje i gromove,
              cijeli Nav Te kući zove.
kanon: Perune, Perune, bijesni Porine
kanon: gromovi, munje, gromovi, munje, snaga oluje, snaga oluje
Dobri duhovi i vile, trče pozornicom, zabrinuto šapčući:

kanon: Svarog traži Peruna, Svarog traži Peruna

Dolazi Perun, uspuhan i mrgodan. Na leđima mu je tobolac pun vatrenih strijela. Njegov dolazak prate munje i gromovi.

Perun: Dobro jutro, evo, stigoh.
Svarog: Koga li si grmljavinom kažnjavao danas?
Perun: Sedam plemena što žive uz rijeku, a zovu se Hrvati.
Svarog: Zašto, Perune, sine, kad oni su pod mojom zaštitom?
Perun: Ne poštuju me, ne mole se više, sveti plamen im se ugasio!
kanon: gromovi, munje, gromovi, munje, snaga oluje, snaga oluje,...
Perun odlazi bijesan, praćen munjama i gromovima. Pojavljuje se Svevid. Pod šeširom ima četiri lica okrenuta na sve četiri strane svijeta. O pasu mu je mač, a u desnici rog.

Svarog: Ti, Svevide, imaš zadatak –  od Peruna, brata svoga, čuvati Hrvate!

Svevid: Krećem odmah, mač već dižem! Ne strahujem ni od munje, ni od groma.
kanon: gromovi, munje, gromovi, munje, snaga oluje, snaga oluje,...
Svevid (obazre se lijevo, desno): Prije ove bitke silne, saveznicu svoju zovem. Najhrabriju od svih vila – vitu vilu Velebita!
kanon: oj ti, oj ti, vilo...
Vila Velebita pojavljuje se na sceni:
Ne štedi me, oj ti, hrabri,
krećeš li u pohod novi?
Ja već oštrim svoje sablje,
daj me opet u boj zovi. 
Probudit’ ću svoje druge,
uspavane vile mnoge,
planinke i šumske vile,
bojovnice i oblakinje.
Okupit’ ću ih u kolu,
i steći ću snagu novu,
s kojom čuvat’ ću Hrvate,
od nedaća što ih prate.
Na sceni se pojavljuju i druge vile, usplahireno trče jedna drugu dozivajući.

Kliče vila s Biokova,
zove vilu sa Mračaja,
dozovi nam s Dinare,
i ostale gorske vile.
Hej vi vile, s Blidinje,
dozovite planinke,
bijele vile Dubrovkinje,
i sve s gore Papukove.
U kolu se sastanimo,
bijele ruke sastavimo,
sve nas zove, za nas pita,
vita vila Velebita.
Podrijetlo hrvatskoga naroda dr. Nikola Sučić pojašnjava na sljedeći način: “Što se tiče Hrvata i njihove prapostojbine, to su oni još prije 4000 godina živjeli u zajedničkoj pradomovini sa Grcima, Latinima, Keltima, Germanima, Irancima i Indijcima na jednome životnom prostoru, koji je nauka prozvala indo-europskom prapostojbinom ili skraćeno pradomovinom Arijaca. Zapadno krilo te indo-europske prapostojbine sačinjavali su Germani i Kelti; srednje krilo sačinjavahu na sjeveru Grci, Iliri, Latini i još neke manje skupine; sredinu srednjeg krila prema iztoku i jugu sačinjavale su slavenske skupine naroda, a jugoiztočno i iztočno krilo zauzela je indoiranska grana indoeuropske prakolievke.”
 

U pradavna vremena vrijedilo je vjerovanje kako sudbinu pojedinaca, a tako i cijelih naroda određuju vile suđenice, ali, i kako se na sudbinu može utjecati molitvom i odanošću bogovima zaštitnicima. 

Jedna od predaja govori kako je u pradomovini nastupila  nezapamćena, dugotrajna  hladnoća koja je natjerala tadašnja plemena na potragu za toplijom zemljom, kao i na potragu za odgovorom kojim bi pojasnili razlog ovakvoj kobi.

4. BUGIN SAN

U oskudnoj kućici sjede zabrinuti Kluk, Lobel, Kosenc, Muhlo, Hrvat, i Tuga.  Buga spava sklupčana uz gorište. Munje prijeteći sijevaju. Čuje se potmula grmljavina.

Pripovjedač: Hladnoća se posvud vije, dom to više topli nije. Kluk, Lobel, Kosenc, Muhlo, Hrvat i sestrice im dvije, uz zgarište traže sreću – koje ovdje više nije.
Udaraljke odzvanjaju, tiho, nostalgično.

Malić puše u ognjiše:

Oganj jedva tinja,
Vatra teško diše,
I dim zemlji pada,
Ni on snage nema više.

Tuga se lagano pridiže i zabrinuto gleda svoju braću i zaspalu sestru:

Tuga: Sestra svaka – voli brata.
            Kao sestra prava, volim ja:
            Kluka, Lobela, Kosenca, Muhla i Hrvata.
            I dok sestrica mi, Buga,
            brige u snu krije,
            srce svoje slušam, kako za nju bije.
Ispijaju medovinu, a zatim se opet skupljaju uz gorište.

Malić: 

Zar se opet noć sad krade?
Dan već slabi, nema snage.
Zar u tmici zanoćenoj,
dana opet čekat’ ćemo?
Što će biti, tko će znati,
hoće l' nam se ikad' vratit’?
Čije svjetlo Dan će pratit’,
i povratkom, put svoj skratit’?

Hrvat: Je li kiša stala ili manje pada?
Muhlo: Sunčeva svjetlost je li opet sja?
Malić: Hladno mi je, ja bih medovine...
Uz zvuk roga, Kluk prilazi gorištu postavljenom na četiri bijela kamena. U ruci  drži urešeni lipov štap.

Kluk: Zapalit’ ću sveti oganj. Neka gori snažnim sjajem. Neka gori Svevidu - zaštitniku našem!
Malić: Oganj neka gori Svevidu, zaštitniku našem...
Tuga: Mi smo plemena što žive uz rijeku.
Kosenc: Do nedavno, živjeli smo mirno.
Hrvat: Hrabri smo lovci.
Malić: Čuvari smo ognjišta.
Kluk: Vrijedni smo poljodjelci.
Muhlo: Vješti smo ribari.
Tuga: Dobri smo domaćini.
kanon: mi smo domaćini, mi smo ratari, mi smo lovci, mi smo ribari, mi smo poljodjelci, mi smo hrabri, mi smo jaki, mi smo domaćini...
Malić: Dok svi rade, ja im vatru čuvam... Za toplinu doma skrbim. Ali, kako čuvati vatru, kada doma nema više...
kanon: kada doma nema više, kada doma nema, kada ga nema više...
Tuga: Ribari, ratnici, lovci, poljodjelci, domaćini, čujte! Snašla nas je strašna kob!
kanon: Snašla nas je strašna kob. Kakva kob? Strašna kob!
Kluk: Nismo htjeli ugostiti zlu Moranu – Božicu smrti, moriteljicu ljudi. kanon: Ježi-baba, Jaga-baba, Ruga-baba, Roga-baba, Baba-Roga, Roga-Baba
kanon: Morzana, Mrzlina, Smrzlina, Morzana, Morana...
 
kanon:
Posjetila nas je Mora,
ta starica puna bora,
snažni oganj zapalimo,
Babu Rogu otjerajmo!
Malić: 
Oganj zapalimo,
vatrom zasvijetlimo,
žarom zažarimo,
toplinom zasjajimo!

Tuga: Zar Morana nema svoj dom?
Muhlo: Ima, ima – podzemlje.Okreće se drugima i povjerljivo dodaje:
 U Bezdanu zamračenom,
 zločestoćom zaprljanom,
 sjatiše se jatomice,
 sve odreda kukavice.
 Uz njih sjede svi svadljivci,
 odmah do njih, i lažljivci,
 na broju su svi kradljivci,
 i svi bijedni pakosnici.
 Dom je to i izdajnika,
 i ostalih zlobnika,
 onih što za korist rade,
 nedjelima dok se slade.

Hrvat: Morana sve na putu ovija hladnoćom, ledom i snijegom.
Malić zadrhturi, zagrne se pokrivalom, tužno gledajući u vatru koja jedva tinja.

Malić: Noćima se mnogim borim,
             da iz žara vatru stvorim,
             nad ognjištem budno bdijem,
             i s Moranom bitku bijem.
              Ruke moje još su male,
              Promrzle su i od zime,
              Snaga im posustaje,
              Kad ogrijeva nedostaje.
              Učinimo nešto žurno,
              Ne čekajmo više mirno, 
Morana je ovdje s nama,
              I njezina zlobna tama.
kanon: Ježi-baba, Jaga-baba, Ruga-baba, Roga-baba, Baba-Roga, Roga-Baba

Malić: Hladno je i studeno, nema ognja ni plamena, nema žara ni ogrijeva...
kanon: Morzana, Mrzlina, Smrzlina, Morzana, Morana
Malić: Dozovimo vile, naše zaštitnice!
Tuga (povjerljivo): I boga Bjesomora!
Lobel: Dok Bjesomor mori Bijesove, Jedogonja nek’ izjede jedove!
Kosenc: Ne vrijedi, braćo, Moranu štiti Perun!
kanon: Perune, Perune, bijesni Porine
kanon: gromovi, munje, gromovi, munje, snaga oluje, snaga oluje
Kluk: Danima nas zasipa gromovima i kišom.
Hrvat: Munje pogađaju drveće i ljude.
kanon: Perune, Perune, bijesni Porine
kanon: gromovi, munje, gromovi, munje, snaga oluje, snaga oluje
Malić: Hladno mi je, ja bih medovine!
Muhlo: Morani pomaže Suton.
Malić:  Suton, gospodar podzemlja i zlih duhova. 
Tuga: I Sitivrat.
Kosenc: I Zli bog Trojan koji noću mori ljude i životinje.
kanon: I Vodan, i Sitivrat, i Trojan... i Vodan, i Sitivrat, i Trojan
Malić: Hladno mi je, nema ognja, nema doma, vatra nema žara...

Uto se začuje sneni Bugin glas, koja se već duže vrijeme meškolji.

Buga: Usnula sam jasno, snažno – na put nam je, braćo, kretat’.
Svi, uglas, zažamore.

kanon: Put? Kamo? Kretat’?
Buga: Naš zaštitnik, bog Svevid, u snu mi je jasno poručio:
Pogledajte oko sebe,
prepoznajte moje mijene,
putem kojim Sunce hodi,
ja Vas novom domu vodim.
Muhlo: Zaigrajmo pokladni ples.

Užurbanost scene prate udaraljke i glasovi.

kanon:  

Na put, na put, na put,...
za suncem, za suncem, za suncem,
na put, na put...
na put krenut’ nam je, 
krenut’ nam je...
na put
za suncem...
Ulazi skupina ukrašena krinkama s perjem i kožnatim ušima. Na sebi imaju teške bunde, u rukama zvona, klepetaljke i rogove.

Lobel: Vatrom i dimom protjerajmo Moranu. Spalimo ju i pepeo u prvu duboku vodu bacimo!
Tuga: Nije nam, braćo vrijeme za slavlje.

Kluk: Ostanemo li, razbit’ ćemo se o Moraninu i Perunovu srdžbu.
Muhlo: Pođemo li, kamo ćemo stići?
Lobel: Gdje prestaje zima, snijeg i led?
Malić: Naša vatra više nema žara!
Hrvat: Tako mi svete lipe, krenut’ nam je!
kanon: 


    
žurno, na put, na put...
na put krenut’ nam je, 
krenut’ nam je...
na put
za suncem...
Prema predaji, narodi su se u  davnini, pribojavali ne samo bogova, nego i nekih mitoloških bića. Njihova strahovanja rasla su s napuštanjem poznatih prostora, jer u to je doba svako putovanje značilo susret s brojnim opasnostima. 

Jedna od mogućih opasnosti koja je vrebala u nepoznatim šumama  je i vitorog. Poznat je po svojoj ljepoti, bešumnosti, neumoljivosti i ubojitom rogu.

Osim vitoroga, po svireposti, i sklonosti pljački putnika namjernika od najdavnijih doba skloni su i Avari (Obri) – nomadi  mongolskoga podrijetla prvotno nastanjeni  u Pobajkalju, a zatim u Podunavlju. Protiv Avara su ratovali Hrvat kao saveznici Bizanta te u ovim ratovima osvojili današnju Hrvatsku na čijim su se prostorima trajno nastanili. Nakon 626. godine, Avarska moć je u potpunosti oslabila, a njihov se utjecaj sve više ograničavao samo na Panoniju. Ostaci Avara zadržali su se do X. stoljeća na području Like te oko današnjega Győra u Mađarskoj. Kako su Avari bili poznati kao dobri konjanici i nemilosrdni ratnici, i danas se pod avarstvom podrazumijeva barbarstvo.  

Pored opasnosti koje su vrebale u šumi i uz nepoznate putove, putnici su zazirali od prijelaza rijeka. Vjerovali su kako ih pri tomu vrebaju mitološka vodena bića, koja odvode neoprezne i nevješte muškarce, ili lijepe žene. Posebno su se pribojavali boga Vodana, koji je u svojoj snazi sobom znao ponijeti veliki broj žrtava.

5. DOLAZAK

Mračna scena. Po njoj se gibaju, u hodu, mnoga tijela. Scenom protrči vitorog. Lobel mu prilazi s isukanim mačem. Svi jure vitoroga. Lobel ga sustiže. Pokušava mu prići sa svih strana. Vitorog rogom probija Lobela. Pale se svjetla. Braća stoje okupljena oko mrtvoga Lobela. U pozadini  pozornice vitorog topće nogom.

Buga: Za novu zemlju – Lobel je život dao!
Kluk: Zar je morao poginuti?
Tuga: Uzeo ga je Volos, zaštitnik stada i pašnjaka!
kanon : I Vodan, i Sitivrat, i Trojan, i Vodan, i Sitivrat, i Trojan
Hrvat: Umro je za plodnost nove zemlje.

Malić: Oganj sveti diše Lobelovim dahom!

Muhlo: Na put nam je, na put nam je ići!
Hrvat (razmišlja, na sve strane putokazi): Hmmm, kamo dalje? Kojim putem?
Tuga: Neka nas vodi naša zaštitnica – vila Velebita!
Vila Velebita ih hvata za ruke:

To što čuješ kako šuška,
zelenilo te samo njuška,
to što čuješ kako zbori,
pjevaju ti javorovi.
I ne skreći, nikud’ s puta,
uhvati se mojih skuta,
domaćica ja sam Tvoja,
tvoja briga sad je moja.

Svjetla jenjavaju. Umoran hod Kluka, Muhla, Kosenca, Hrvata, Buge i Tuge prekida napad Avara. Avari ispuštaju urlike slične životinjskom glasanju. Prljavo žuta lica naziru se ispod ratničkih šara. Zrakom vitlaju duge pletenice crne im kose nerezane od rođenja. Čuju se povici.

Hrvat: Opkoljeni smo, oko nas su Avari!!!

Buga: Nemojte, braćo, u rat ići. Nekoga će mračna ruka stići! Svevidu sad zapjevajmo!
Kluk: Pjesma sada ne pomaže, rat nas svojom omčom steže.
Muhlo: Dozovimo boga rata, neka u bitku krene s nama!
kanon: Dozovimo Jarovita, dozovimo Jarovita
Tuga, sa strane: 

Bože rata, Jarovite,
 narod ovaj zazivlje Te,
 opet nam' je u boj ići,
 koplja sjajna u zrak dići.
 Molimo Te, u očaju,
 daj nam opet hrabrost Tvoju,
 povedi nas k'o i prije,
 nek' se bitka za mir bije.
Malić: I vila nam naša treba.
Tuga: Vila, naša čuvarica.

Muhlo: Dozivam Te vilo vita, zaštitnico Velebita!
         kanon: Vilo, ooooj ti vilo... Velebita...

Iza scene se čuje vilin glas: Oj ti, oj i ti, krenite se boriti!

Hrvat: Oslušnimo poklič boja, s kojim snaga naša buja,
             To nas sada njime hrabri, velebitska bojovnica!
        kanon: ooooj ti, oj ti, oj i tiiii...

Na pozornicu istrčava Vila Velebita, okreće se Avarima.

Vila Velebita:                         

Oj ti, oj i ti, oj i ti,
krenite se boriti,
na megdan vas izaziva,
Velebitska bojovnica.

Kluk: U boj! U boj! Junaci! Prsa u prsa! Mačeve isučite! U boj! 

Razvija se velika bitka mačevima i strijelama uz zvuke rogovlja. Avari bježe, a s paljenjem svjetala na sceni ostaje ležati Kluk.

Hrvat (zadovoljno i zadihano): Pobjegoše Avari.

Muhlo (dotrčava nasmijan): Pobijedili smo ih! Pobijedili!
Malić: Sveti oganj smo sačuvali!

Tuga (klekne uz Kluka, miluje mu glavu): Ostadosmo bez Kluka, vođe našega i brata najstarijega.
Buga (šapće): Kluk za boga Svevida pade.
Kosenc: Za boga Svevida Kluk je poginuo!
Hrvat: Za novo Sunce Kluk je život dao!
Muhlo: Bogu svjetlosti, plodnosti i ratne pobjede on se žrtvovao!
Tuga:  Tamo gdje sjedi Svevid bog
            tron je i Kluka, brata mog.
            U sjaju tom neka mu je vječni dom,
            U sjaju tom neka mu je vječni dom.
Buga: Krenuti treba dalje, put nas zove, daljina doziva!
Hrvat: Al’ s nama zauvijek Lobel i Kluk neka traju!
Tuga (svečano): U pričama i sjećanjima nosimo i njih novom kraju!
Trenutak tišine i stanke prekida Malićev usplahireni hod pozornicom.

Malić: Naša vatra nema sjaja!

Hrvat (ponovno zamišljen, okružen putokazima): Kamo dalje? Kojim putem?
Ponovo se skupljaju u kolonu, pognutih glava i teškoga hoda. 
kanon:

Za suncem krenimo, za suncem krenimo!
žurno, na put, na put...
na put krenut’ nam je, 
krenut’ nam je...
na put
za suncem...
Na sceni se pojavljuju pripovjedači, dok se Hrvat, Kosenc, Muhlo,  Tuga i Buga približavaju dubokoj vodi.

Pripovjedači: 
Prešli su planine, izvore i doline,   
Ostavili su sve poznate blizine,
Svejednako tražeć' dane mirne,
Što zovu ih iz nepoznate daljine.
Hodajući za Svevidovim tragom,
Pratili su Sunce ponad glavom,
Koračajući sa sve jačom nadom,
Nastavljajući sa sve većom snagom.           
Vile suđenice su ih i u bitku zvale,
I pobjedu u njoj, one su im darovale,
I Avare na njih, one su slale, 
Kluka i Lobela, one su krale.
Pratile su ih u stopu k'o sjene,
Šapčući im: na put neka se krene,
Za suncem do rijeke uzburkane,
Kroz šumu do rijeke studene...
Svjetla se gase. Sjena daje naslutiti prelazak preko velike, uzburkane rijeke. Diže se vjetar. Iz gomile se čuju glasovi: Vodan! Bog svih voda! Bugo, ruku! Ruku! Bugooo!
Vidi se kako netko u naručju odnosi Bugu. Nakon što su pregazili rijeku, nagli smiraj. Vjetar staje, svjetla se pale. Udaraljke žalobno odjekuju.

Malić: Jeste li vidjeli? Iz vode je iskočio! Tko je to bio?
Kosenc: Vodan, bog svih voda!
Muhlo: Ugrabio nam je Bugu!
Malić: Što će mu Buga?
Muhlo: Bit će mu nevjesta.
Malić: Gdje li će živjeti? U vodi? Na dnu rijeke? Brrrr...Tamo nema vatre, tamo nema ognja, tamo nema žara.
Tuga (šapće): Vodan uze svoju nevjestu!
Preživjeli prate Tugu ponavljajući jadikovku. 

kanon: 

Čista duša Bugina

pliva bistrim vodama,

ona sad je nevjesta,

silnog boga Vodana.
Hrvat: Ne tugujte braćo više, naša vatra jedva diše!

Malić:   

 Učinimo nešto žurno,
Ne čekajmo više mirno,
Morana je ovdje s nama,
I njezina zlobna tama.
Kosenc, Muhlo, Hrvat, Tuga i Malić poginju leđa i nastavljaju s hodom.  

Svjetla i sjene ukazuju na dugotrajnost njihova hoda. Udaraljke prate ritam njihovih koraka. 

Kada udaraljke počnu zamirati, scena se puni svjetlom, začuje se šumor krošnji, te se ukazuje proplanak, odmorište u lugu. Umorni i nesretni, po zemlji polijegaju Kosenc, Muhlo, Hrvat, Tuga i Malić.

Muhlo: Pamtim nas, braćo, još samo u hodu.
Hrvat: Zemlji novoj dadosmo već i žrtve.
Tuga: A zemlje nigdje.
Malić: Nema doma bez garišta, nema svjetla bez vatrišta, nema sreće bez ognjišta...
Kosenc: A sreće nema!
Tuga: Dozovimo Svevida, zaštitnika našega!
kanon: Svevide, Svevide, javi se, zaštitniče!
Pojavljuje se jaki svjetlosni stup, uz cvrkut ptica i zujanje kukaca.

Svevid:  
Sve što stoji, to postoji,
Sve što traje to nestaje.
Vašem hodu sad je kraj,
Stigli ste u novi zavičaj!
Tuga: A Morana, i hladnoća što nas prati? (Svi cvokoću zubima, tijela griju rukama).

kanon: Ježi-baba, Jaga-baba, Ruga-baba, Roga-baba, Baba-Roga, Roga-Baba

kanon: Morzana, Mrzlina, Smrzlina, Morzana, Morana
Muhlo: A Perunove munje i gromovi? (U pozadini scene čuju se udarci gromova.)

kanon: Perune, Perune, bijesni Porine
kanon: gromovi, munje, gromovi, munje, snaga oluje, snaga oluje
Tuga: Dozovimo vile, one će umiriti Peruna!
Tuga zapleše scenom, pokretima pozivajući i druge neka joj se pridruže.

Tuga: 

Uzmi, vilo, što Ti milo,
al' poslušaj naše muke,
pronađi nam lijeka, vilo,
i spasi nas neuke.
kanon: Hej vi, vileeeeeee...
Vile dolepršaju na pozornicu, donoseći cvijeće i svjetlo. Obraćaju se Perunu.

Vile:

Čekaj grome, i Ti munjo,
to su samo ljudi bili,
jedni su Te razljutili,
drugi nisu ništa krivi.
Munjom udri samo krivce,
al' gromove svi nek' čuju,
kako bi i sutra znali,
kog' su jučer kažnjavali.
Scena se zatrese od udaraca gromova. Prvi zvuk je najsnažniji, a svaki sljedeći sve slabiji, te tako odaje Perunov umor.

Perun: Umoran od bitke ove, i sam želim ovdje stati. Saveza s Moranom ja se danas odričem, nju od sada munja prati!

To reče i istjera Moranu sa scene. 

Svevid (uz smijeh): Oprostite Perunu, tom nestašnom vragolanu. On je ćudi gromovite koja može pogriješiti, al', svi znani Svarožići, za pravdu su spremni mrijeti!!!
Pleme se u nevjerici okreće na sve strane, još uvijek strahujući od mogućega iskušenja ili napada. 

Malić: A Moranin zimski bijes?
         kanon: Ježi-baba, Jaga-baba, Ruga-baba, Roga-baba, Baba-Roga, Roga-Baba

         kanon: Morzana, Mrzlina, Smrzlina, Morzana, Morana
Vida: Za Moranin zimski bijes ja sam se pobrinula. Zatvoren je (pokazuje prstom prema zemlji) u Bezdanu, i okovan u crnu tminu. Sad budite sretni, i znajte, stigli ste kući!
Tuga: Svevid nas čuva, doveo nas je u obećanu zemlju! Stigli smo kući!
Malić: Zbijmo se uz ognjište, neka nas Vida, i njezin sin Svevid, prije rastanka s njima – pouče!
Razmještaju se scenom, veselo dodiruju grane, lišće i okolno drveće. Nastoje zatomiti veselje i dostojno ugostiti Vidu i Svevida. Izmiču im se kako bi ih, obasjane svjetlom, postavili u sredinu scene. Pred njih iznose vrčeve, i kite ih cvijećem.

Vida:

U izvoru čiste vode,
gdje se vilska kola vode,
očistite kupkom tijela,
a pjesmama loša djela.
Potom vatre zakrijesite,
u njih crne misli bacite,
zatrite ih preskocima,
ili konjskim kopitima.
Nakon Vidinih riječi, scena se uskomeša, obilje na njoj otkriva početak slavlja. Veselje prekida Svevid dižući ruku, i ozbiljno nastavljajući pouku.

Svevid:

Tad' udrite temelj domu,
Izgradite zemlju novu,
Podignite i gradove,
Kojima sad dajem ime.
Na jugu neka budu Rijeka, 
Split i bijeli Dubrovnik,
Izgradite i grad Zagreb,
Karlovac i Šibenik.
Na istoku nek' se bijeli
Vukovar - grad svijetli,
Granicu će Ilok braniti,
Uz Dravu će Osijek trajati.
Sve što stoji, to postoji,
Sve što traje to nestaje.
Vašem hodu sad je kraj,
Stigli ste u novi zavičaj!
kanon: 
Stigli smo, stigli smo...

u zemlju sunca, u zemlju sunca, 
nikada više hladnoće i studi,
nikada više dom bez žara, 
nikada više hod bez kraja...
Na scenu se ponovno vraćaju svi glumci, te nastavljaju u kanonu, uz pratnju udaraljki:
Ovo je bila priča, priča, priča, priča...
koju je meni pričala moja baka, 
koju je mojoj baki pričala baka,
koju je bakinoj baki pričala bakina baka,
koju je meni pričala baka, 
koju je mojoj baki pričala baka,
koju je bakinoj baki pričala bakina baka,
koju je meni pričala baka, 
koju je mojoj baki pričala baka,
koju je bakinoj baki pričala bakina baka...
priča o hodu kroz mnoga ljeta,
priča o dolasku iz daleka, 
iz daleka, iz daleka, iz dalekaaaaaaa... 
priča o snazi,
priča o junaštvu,
priča o svjetlu,
priča o mraku,
priči ovoj nema kraja,
nema kraja, nema kraja,
ona traje uvijek s nama...
TUMAČ 

	Alemovo sedmo nebo
	Alemovo sedmo nebo je Svarogovo nebo. Nalazi se u Svitogoru, ponad sedme gore u kojoj je Svarogovo prebivalište. U njemu leti ptica Alemperka sjajnih krila koja osvjetljavaju cijelu okolinu. Alemperka ima svojstvo razaznavati  sve što se u njezinoj blizini misli. Kako je odavala i Svarogove misli, Svarog joj uobičajeno prstenuje kljun kada ju izvodi u obilazak svijeta.

	Avari
	Avari (Obri) od najranijih su vremena nadaleko bili čuveni po svireposti, i sklonosti pljački putnika namjernika. Bili su predstavnici  nomadskoga naroda, mongolskoga podrijetla, koji se spominje već prije IV. stoljeća. Prvotno su bili nastanjeni  u Pobajkalju, a zatim u Podunavlju. Kao savezni Bizanta, Hrvati su u ratu protiv Avara osvojili današnju Hrvatsku, te su se na njezinim prostorima trajno nastanili. Nakon 626. godine, Avarska moć je u potpunosti oslabila, a njihov se utjecaj sve više ograničavao samo na Panoniju. Ostaci Avara zadržali su se do X. stoljeća na području Like te oko današnjega Győra u Mađarskoj. Kako su Avari bili poznati kao dobri konjanici, i nemilosrdni ratnici, i danas se pod avarstvompodrazumijeva barbarstvo.  

	Bezdan
	Nalazi se u korijenu Drveta Svijeta. U njemu su Crnobogov čelični zamak Temanava i Rijeka Zaborava. 

Na dnu Crnobogovoga carstva valjaju se same grdosije, zmije, zmajevi, aždaje, more, jadi i bjesovi. Tamo caruju Srdžba, Krivda, Pakost, Zloba i Jal.

	Crnobog
	Za razliku od svjetlih božanstava, u carstvu podzemnoga svijeta stoluje Crnobog, Černebog, Zlebog. On je suprotnost  dobrim i svijetlim bozima neba i zemlje, koji daruju, štite i brane. Poznat je i pod imenima Mrakoč, Suronja i Mrkoč. Podrijetlo mu je u Pramraku, a postojbina mu je podzemni svijet mraka.  Crnobog je otvoreni suparnik Svjetloboga, vječito je ispunjen gnjevom i bjesnilom, posebice prema nadzemaljskim i zemaljskim bogovima. Crnobog kao rušitelj ima i ulogu neumitnoga suca srodnih duša. K njemu stižu svi oni koji su za zemaljskoga života bili u okrilju Krivde i Nepravde, kako bi im on donio neumitnu i neumoljivu presudu. Njegova najbliža pratnja i dvorjanici su: Podvala i Laž, Krađa, Krivda i Nepravda, Pakost i Zloba. Nad njima vlada pakleno Trojstvo (Mržnja, Zločin i Nesloga). 

Stoluje u Temnavi, podignutoj u Bezdanu.

	Dom Junaka
	Nalazi se u Svitogorskoj utvrdi, u njemu obitavaju poginuli junaci. Nakon što časnom smrti poginu, vile bojovnice ih dovode u Dom Junaka, na čijim vratima ih dočekuje božica Slava rogovima opojne medovine.

	Dom Slave
	Nalazi se u Svitogorskoj utvrdi, posjeduje sjajne dvorane u kojima borave izabrani, časni uzvanici. U njemu stoluje božica Slava s vilama bojovnicama. Od tamo ih na bojište šalju Svevid, Staribog Vojin i Perun. Na bojištu vidaju ranjene, a poginule junake odvode u Dom Junaka.

	Drvo Svijeta
	Svjetsko stablo je pri stvaranju svijeta posadio Svarog. Ono veže nebo, zemlju i podzemne prostore Bezdana. U njegovoj se krošnji nalazi Nav. Iz njega kaplje medovina kojom se pomlađuju bogovi i svi stanovnici Nava. To je piće bogova, ponekad bijelo, ponekad zlatno žuto. Uz njega je i izvor žive vode koji ozdravljuje, kao i gajevi bogova. Do njega su i vile suđenice. Žile mu zadiru u tamno carstvo Crnoboga dopirući do pod same limene dvore u Temnavi. Vjerovalo se kako je Drvo Svijeta jesenovo stablo (ponekad jela) te kako je ono osovina svijeta.

	Hrastov dub
	Hrastovo drvo od kojega je Svarog napravio prvoga muškarca. Prema nekim predajama, vjerovalo se kako su  svi ljudi postali od drveća, te se stoga u svakom stablu nazire po jedno biće.

	Jarovit
	Nazivan je još i Gerovit, prvotni bog razbuktjeloga proljeća, a kasnije, najoštriji ljuti bog mača, ratne huke i buke. Jarovit je potomak Svarožića, žena mu je Lada, boginja plodnosti, ljepote i ljubavi. U miru je predstavljen kao bog koji priprema rat. Njegova su ratnička obilježja luk i strijelica u jurišnom stavu. Ostala su mu ratnička obilježja crni trak i mač. Crni trak je crna duguljasta, trokutasta vrpca sa Svarogovom svastikom. Pod tim su stijegom odlazili u rat  stari hrvatski pomorski ratnici. 

	Jedogonja
	Jad predstavlja utjelovljeno izjedanje. U svom obilasku svijeta osjeća neprekidnu glad. Bijes straši zemaljski svijet, dok Jad nastoji prigrabiti i koji ljudski život. Jad i Bijes su nerazdvojni, obilaze  zemlju kao dva strašila. Oba su Crnobogovi pomoćnici, međusobno nerazdruživi. Njihovi nepomirljivi neprijatelji su Jedogonja i Bjesogonja (Bjesomor). Jedogonja ima oblik letećega psa, dok Bjesogonja učestalo poprima oblik vjetra i  ima zadaću pomora bijesova.

	Lipov dub
	Lipovo drvo od kojega je Vida izmodelirala prvu ženu i udahnula joj dah života.

	Malić
	Dobri patuljci, ljube mlade djevice, za kojima neobično čeznu. Noću plešu na šumskim livadama ili kraj voda u sjaju mjesečine. Stanuju po brežuljcima. Pravi su mudrijaši i lukavci. Prema ljudima su najčešće dobroćudni. Imaju svoga kralja i kraljicu. Čuvari su kućnih ognjišta. Među dobre patuljke spadaju i maleni, sasvim sitni patuljčići zvani krasnoludki.

	Morana
	Vjerna pratilja Crnoboga je Morana (Mora, Morena, Marzana), zla boginja zime i hladnoće koja predstavlja zatorne sile zimske prirode. Njezina snaga je najjača za zimskoga doba, kada se pojavljuje u liku zle žene koja juri na metli kao Ježibaba, Jaga baba, baba Ruga, baba Roga. U ostalim godišnjim dobima zna se pojavljivati u obliku mlade, ali pohlepne i pohotne žene koja se noću uvlači pod kućne krovove kako bi izjedala slabiće (posebice duhovno slabu djecu i momke). Još i danas mnogi vjeruju kako Morana noću napada svoje izabranike, te ih u snovima  tišti i zaustavlja im disanje. Poznata je i kao svadljivica, te kao zagovornica izdaje i  osvete. 

	Nav
	Nav je mjesto na kojemu su obitavala svjetla božanstva. Nalazi se u krošnji Drveta Svijeta.

	Perun
	Bog gromovnika, vlada zemaljskim nebom, zemljom, zrakom i oblacima. Nazivan je još Daždbog, Plivnik, Strilbog, Porin. Kao najstariji Svarogov i Vidin sin, naoružan je gromovima, munjama i vatrenim strijelama. 

Oženio je divku Peruniku s kojom je imao potomke. Perunika je kao uzorna družica bila zaštitnica braka, te je ljudske poroke, kao i Perun, teško kažnjavala. Njihovi potomci su nazivani Perunovi, ili Perunovići. Perun je imao brojne uloge: zaštitnik je ljudi i darivalac zemlje, krotilac je oluja na moru, zaštitnik brodara i poljodjelaca (tada ga nazivaju Plivnik), zaštitnik je doma i ljudi, bog je rada i pravde, jamac je mira (i međunarodnoga prava), časti i vjere, zaštitnik je naroda i čuvar međaša, ratnik je i osvetnik pravde i vjerolomstva, kao i krive zakletve.

	Perunovi dvori
	Zidine mu dopiru do petoga kata Svarogove utvrde. U njemu, na vrletnim liticama, obitavaju Perun i njegova družica Perunika. Iza Perunovih dvora steru se dvorovi Zarova i ostalih gradina Svitogorskih dvorova.

	Stribor
	Jedan od Svarožića, otac i bog vjetra, zaštitnik bojnika. Najviše je zazivan od mlinara i lađara, kako bi im udijelio povoljan ili blag vjetar. U davna doba vjetrovi su bili ne samo zazivani, već i obožavani.

	Svarog
	Vrhovno svjetlo božanstvo je Svarog (Staribog, Stari Vid, Višnji, Prabog, Praotac, u Bugara – Svaro, Uran, indijski Varuna, iranski Zaruana, grčki Uranos, latinski Uranus, tj. Coleum). On je najmoćniji i najsilniji bog, praotac je svih bogova i vječna je svjetlost. Stolovao je na prijestolju vječnosti, u najvišim nebeskim dvorima (Vidovi dvori prasvjetlosti ili Svantedveri). Svarog ima tri osnovne funkcije: on je Tvorac, vrhovni sudac i vječni putnik, te Svevid i Sveznadar.

	Svarožići
	Svarožići su Svarogovi i Vidini  potomci. Najpoznatiji Svarogovi potomci su Perun, Stribor, Svevid i Tatomir. Svarožići se još nazivaju i Svarozi ili Svarunovi. 

	Svevid
	Blagi bog nebeskoga kruga i blagoga sunčanoga svjetla, koje oživljuje prirodu. Ljubimac je oca Svaroga. Nazivali su ga i Vid, Vido, Sutvid, Jaki Vid, Jakibog, Svanimir.

Svevid je poznat kao sunačno božanstvo, te se uz njega vežu pridjevi - (blistavi, sjajni, presvjetli. On je najmlađi Svarogov potomak, koji u svom odrastanju prolazi kroz inkarnacije. Od mladoga Svevica s odmakom godine prema ljetu, postaje Zoran i Jaki Vid, i kao takav postaje dovoljno snažan mladi nebeski bog, za provođenje Svarogovih naredbi. Posvećen mu je jasen. Predstavnik je čiste pravde i plodnosti. Najljepši je i najsvjetliji bog svih božanstava. Kako je predstavnik i nosilac svjetlosti, vječito je mlad i pomlađen kao rujno proljetno jutro. U neprekidnom je sukobu sa Črtom (Suronjom), mračnim božanstvom iz roda Crnoboga.

	Svitava
	Svitava (Svijetligrad) je grad mladoga Svevida koji nadaleko svijetli i rasvjetljuje zrakama žive svjetlosti. U njemu sjedi pobjednik svjetla – mladi Svevid. 

	Svitogor
	Svitogor  je  grad bogova svjetla, božica i njihovih miljenika. Na čelu Svitogora je Svarog, vrhovnik ostalih bogova. Između Svitogora i ovoga svijeta zjapi pusti bezdan, označena bijelim danom i mrklom noći. Svarogova kula uzdiže se kroz sedam neba na sedam katova. Svaki kat ima jedna vrata, svaka vrata otvara samo jedan ključ. Sedmo nebo je najviše, označava vrhunac blaženstva, i osobne Svarogove odaje.

Iz Svitogora vode dvoja vrata u svijet. Jutarnja vrata se nazivaju i jutrenja i nalaze se na istoku Svitogora.

Na njih sviće Zora i na njih ishode danje svjetlonoše. Čuvar im je žuti hrt Karaman, umiljati, vrli pas danjega neba. Karaman je pasoglavac, božanski div, majka mu je nebeska kuja Zarama.

Večernja vrata vode u pusti svijet tamne noći. Ona se rasklapaju noću pri sutonu, i nalaze se na zapadu Svitogora.  Na njih ishode noćne lučonoše. Čuvar im je vrani garov pasoglavac Zagar ili Ogar. I Zagar je božanski div, majka mu je, kao i Karamanu, nebeska kuja Zarama.

	Tatomir
	Tatomir je bog Mjeseca. Kao beba iskrao se iz zipke i ukrao Moranin crni biser. Ona ga je kaznila tako što mu je dušu rastrgala na dijelove. Iako mu je Svarog uspio sve dijelove ponovno vratiti u cjelinu, Tatomir nikada ne nalazi mir sa sobom i sa svojim željama.

	Temnava
	Temnava je Crnobogov čelični zamak, koji se nalazi u Bezdanu,  u korijenu Drveta Svijeta. Uz Temnavu teče Rijeka Zaborava. Oko mrkih Temnavinih zidova struji, poput ognjene rijeke, plavi ognjeni plamen, simbol vječnoga izgaranja.

	Vida
	Svarogova žena, zaštitnica vjerenika i bračne sloge. Svarog ju je nazivao Boženom i Prijom, poznata je i pod imenom Višnje koja sjedi s prstenom u desnici uz bok starom Vidu.

	Vile
	Lijepe, mlade djevojke, obučene u bijelo i plavo ruho, koje im leprša kao veo. To je vilin veo. Neke imaju i krila. Kosa im je zlatna, i u njoj je tajna njihova života. Iščupa li im se i jedna vlas, one gube vilinsku moć i umiru. Glas im je čaroban, a oči im sijevaju zrakama svjetla. Posrednice su između ljudi i bogova. Straše ih preokrenute košulje.

	Vile bojovnice
	Vile bojovnice obitavaju u Domu Slave, a po nalogu Svevida, Svaroga i Peruna pomažu na bojišnicama. Najpoznatije su: Vojislava, Stanislava, Radoslava, Borislava, Gordana i ostale ratnice. Neprijateljima lome koplja i mačeve u komade, odvraćaju im strijele od cilja. Po bojištima biraju muževe i momke, najhrabrije junake. Izabranike postavljaju na konje i predvode ih u dvore Staroga Vojina.

	Vile planinke
	Žive u gorama i planinama, zalaze u pećine i lebde oko svoga planinskoga svijeta, jamče mu sreću, čuvaju junacima stražu. Poznate vile planinke su vila Velebita, Vila s Urvine, Bosanska vila, Alpinka, Vila Zagorkinja, Vila Prigorkinja, Biokovska vila.

	Vile suđenice
	Poznate su i pod nazivom Usude i Sudije. Pohode ljude pri rođenju kako bi im izrekle sudbinu. Najpoznatije su Rođenica, Sreća i Zlosreća. Rođenica određuje dan rođenja, Sreća pri rođenju daruje sreću, a Zlosreća izriče dan smrti i odlaska s ovoga svijeta.

	Vitorog
	Mitološko biće koje nastanjuje nedostupne i nepoznate predjele, obdareno moćnim i ubojitim rogom. Izgledom nalikuje i jelenu i konju.

	Vodan
	Vodan je bog svih voda, nastanjuje morske i riječne dubine. Potomci su mu vodene i morske vile. Njegov nasljednik u kršćanskom razdoblju vjerovanja je sveti Nikola, zaštitnik pomoraca i brodara.


KRIJESNICI

Dramatizacija romana Krijesnici

2018.

Proslov

Razgovaraju četiri osobe, a njihov razgovor prisluškuje skupina krijesnika.

A:  Važno je ustati na vrijeme, umiti se, odjenuti se i na vrijeme poci u školu. 

B: Još je važnije ponoviti naučeno, napisati zadaću i riješiti teške zadatke. 

C: Važno je vratiti se kući iz škole, uredno odložiti školsku torbu i oprati ruke. 
D: Važno je ne pretrčavati cestu, pristojno pozdravljati i biti dobar. 
A: Važno je uvijek ono što je teško. 

B: Nije to baš tako. 
C: Važno je i dobro pamćenje, brzo trčanje i lijepo crtanje. 
D: Važno je i dugo i temeljito spavanje. 

A: Kako spavanje može biti važno kada spavati svatko umije i stoga nije teško? 

B: Od posebne važnosti je lijepo igranje, svakodnevno druženje i iskreno prijateljevanje...

C: Hajdemo se i mi družiti!

D: S kim?

A: Sa Slavenom, Iris, i njihovim krijesnicima - dobrim kućnim duhovima. 
B: Kućnim duhovima? Ta oni su nevidljiva bića!

C: Zato je važno znati dobro slušati?

D: Slušati?

A: Da, važno je znati dobro slušati.

D: Tko dobro sluša, može čuti krijesnike, svoje dobre, kućne duhove. 

A: A da bismo ih čuli, još je važnije nešto drugo, nešto najvažnije...

SVI: Što je najvažnije?

A: Vjerovati u nemoguće!

B: Oni koji vjeruju u nemoguće, s nama su bili u zaboravljenu svijetu.

C: U svijetu bez televizora, računala i mobitela. 
D: U dobu u kojemu se pisalo pismom koje više ne poznajemo. 
A: Na prostoru nastanjenom snažnim, hirovitim, tvrdoglavim i razigranim bogovima… 

B: … orlovima, sovama, vilama i čarolijama.

C: I dok budete sudjelovali u našim pustolovinama – ne zaboravite:

SVI: Sve što činite, pratit će i nadzirati živahne oči krijesnika – čuvara našeg kazališta! 

1. Sve zbog jedinice iz oprašivanja
Sumrak u Tvrđi. 

(Slaven stoji pred vratima glazbene škole nakon završene nastave gitare. Na sebi ima majicu s neboderima New Yorka. Ne želi se vratiti kući zbog jedinice iz oprašivanja. Iz teških misli prenuo ga je neobičan zvuk – nogom je snažno šutnuo oveći kamen koji se raskolio na dvije manje kamenice.)
Slaven: – Ipak ja nisam makar tko!

(Sagiba se motri dvije polovice na koje se raskolila kamenica. Podiže ih s tla, nekoliko puta udara jednom o drugu, i istodobno zamišlja sebe u svijetu bez škole, biologije, zadaće, budilice i obaveza. Nakon posljednjeg udaraca noge mu postaju lagane, nestaju Tvrđa, žamor gradske vreve i obrisi automobila.)

Sova planina.
Slaven se budi i osvještava. Leži usred guste šikare nad koju se nadvija sumrak. Oprezno se pridiže i izviđa iz čučnja. 
Slaven: Majko moja, je li i ova strava zbog one glupe jedinice?! 

Krijesnik 1: Nije zbog glupe jedinice.

Krijesnik 2: Već zbog tvoje želje za odlaskom na mjesto bez škole. 

Krijesnik 3: Što si poželio, to si dobio!

Krijesnik 4: Sada si na Sova planini?

Slaven: Na Sova planini? 

Krijesnici: Gdje i danas žive bogovi i junaci!

Slaven: A tko ste vi, kad ste tako pametni?

Krijesnici: Mi smo krijesnici, tvoji dobri kućni duhovi!

Slaven (za sebe): Ili sanjam, ili su se kazne za jedinice opasno pooštrile. 

Slaven (trlja oči i pita naglas): Moji, što? 

Krijesnici (smiju se): Kucni duhovi… hi-hi-hi... 

Slaven (zdvojno): Krasno! Ja sam poludio! 

Krijesnik 1: Nisi.

Krijesnik 2: Nisi poludio.

Krijesnik 3: Samo si dovoljno jako zaželio mjesto bez škole, jedinica i učionica. 

Slaven: Nećete mi reći kako sam baš to i dobio?! 

Krijesnici: Dobio si, dobio!

Krijesnik 4: Mi ti ispunjavamo sve iskrene želje.

Slaven: Ali, gdje ste me to odveli?

Krijesnik 1: Odveli?

Krijesnik 2: Nikamo.

Krijesnik 3: Samo smo te vratili.

Slaven: Vratili? Ali ja ovdje nisam nikada bio!

Krijesnik 4: Naravo...

Krijesnik 1: Vratili smo te petnaestak stoljeća unazad. 

Slaven: Unazad? Kako mislite unazad? Ja ne poznajem ovo mjesto…
Krijesnik 2: Nalaziš se nadomak Sova planine, u podnožju utvrde kneginje 

Sunčanice. 

Slaven (pridignut na koljena): Ali… ja vidim samo močvaru, blato, vodeno bilje i trule panjeve.

(Šikara šušti i ispušta zastrašujuće zvukove. Slaven začuje lepet krila, a zatim i tri zloglasna sovuljska huka. Počinje trčati i trči sve dok ne pristigne pod tvrđavske zidove – pred utvrdu kneginje Sunčanice. Ondje se priljubljuje uz kameni zid i prisluškuje).
Mironja (dolazi i prilazi starcu Sedeslavu): Sedeslave, što danas zapisuješ?
Starac Sedeslav (piše za stolom): Zdrav bio, Mironjo. Pišem o vilama suđenicama koje su pohodile Sunčaničina novorođena sina Zorana. 
Mironja: Jesu li ga bogato darivale?

Starac Sedeslav: Jesu, nisu škrtarile… Bogato su ga obdarile: prva razumom, druga hrabrošću, a treća brojnim potomstvom koje će nas izbaviti iz ove mračne Sova planine i odvesti u bijelu zemlju gdje ćemo biti sretni i zadovoljni. 

Mironja (važno klima glavom): Teško je živjeti u ovoj močvari…

Slaven (kihne): Aaaapćiha….

(Kako je kihnuo, udario je kamene oblutke, do tada čvrsto stisnute u šakama. Svijet se zaljuljao pod njegovim nogama, a zrak se učinio izmiješan s oblacima. Dok je nestajao u bijeloj izmaglici, čula se cika krijesnika i zveket oružja.) 

Slavenova dnevna soba.
(Slaven se nalazi u predsoblju. Oprezno proviruje u dnevnu sobu, kamenice sprema u ruksak, promatra mamu kako nervorzno šeta ispred televizora i istodobno telefonira na jedan telefon i dva mobitela. Na televizoru prizor rušenja dvaju newyorških nebodera-blizanaca, istih onih čiji su preslikači na Slavenovoj majici.) 

Slaven (nakašlje se): Kh-kh-kh...

Mama (poskoči, zabrinuto viče): Dobro, gdje si do sada?! 

Slaven (šapće jednom Krijesniku): Kao i uvijek, sve zna.
Krijesnik 1: Ma, ne zna, ne može znati gdje si bio...

Slaven: Netko joj je već dojavio za jedinicu iz oprašivanja, ali i za vas -krijesnike, močvaru, Sedeslava, Sunčanicu i Zorana
Mama: Znaš li ti uopće što se dogodilo?
Slaven: Znam, kako ne bih znao? Dobio sam jedinicu iz oprašivanja. 

Krijesnici: Jedinica… hi-hi-hi… Iz oprašivanja.

Slaven (nakašlje se): Ponavljali smo gradivo iz prošlog razreda i ja… nisam znao… 

Mama (netremice zuri u ekran): Srušeni su blizanci u New Yorku. 
Slaven (rukom dira majicu): Srušeni? Ali, kako?

Mama: Možda smo na pomolu novog rata, a od tebe ni traga ni glasa! 

Krijesnici: Hi-hi-hi-mi smo te čuvali...
Mama (zabrinuto): Kako to izgledaš? Izgreban i neuredan! Nije li te slučajno netko napao?  

Krijesnici: Napali su nas! Napali su nas! 

Slaven (vrti kamenice u rukama): Ne. Zapravo, ja sam malo udarao o kamenice i, znaš… 

Mama: Kamenice? 
Mama (ugleda kamenice): Zbog tvojih igara pogubit ću i ovaj jedan jedini preostali živac. Hajde večerati i u krpe. 

Slaven: Ali, mama...

Mama: I ništa od kompjutora, čitanja ili igranja!
(Sljedeći trenutak kažiprst uspravi prema televizoru i posebnom izdanju vijesti. Slaven guta zobene pahuljice. Nastoji biti što tiši i što neprimjetniji.)

Slaven (krijesnicima): Uvijek nastradam od onoga čega se ne bojiš. 
Krijesnici: Od čega si nastradao večeras?

Slaven (pokazuje na tanjur): Od tanjura zobenih pahuljica.
2. Urota bjesova
Ispred Slavenove zgrade.
(Slaven stavlja kamenice u ruksak, zatvara ga i kreće prema školi. Oslonjena na zid zgrade, poluskrivećki promatra ga Iris.)

Slaven (uzdahne, zatvarajući ruksak): Što veće blago, to veći teret…

Slaven (kao za sebe): Ona kao da mene čeka… 
Slaven (još jednom pomno promotri Iris): Učinilo mi se. Zašto bi me čekala? Iako sjedi dvije klupe dalje od mene i u istoj glazbenoj školi uči svirati glasovir, nikada 

se nismo družili. Hmmm, da, dva puta smo odigrali par kompjutorskih igrica, ali nismo slavili rođendane, nisam joj se upisao u leksikon, nikada joj nisam posudio 

bilježnicu iz engleskog koja je obišla sve u razredu… Čak sam i dvoranu napustio za vrijeme njezina posljednjeg koncertiranja. Ne, ona je zacijelo posve slučajno naslonjena na zid moje zgrade. 

(Slaven hoda u pravcu škole. Prolazi prvi stambeni blok, okreće se i primjećuje Iris koja ga slijedi). 

Iris: Vidjela sam te! 

Slaven: Je li? Pa što? Vidio sam i ja tebe. Evo, gledam te i sada. 

Iris: Vidjela sam te jučer, u Tvrđi. 

Slaven: Ti? Mene? Luda si! Jučer nisam bio u Tvrdi! 

Iris: Jesi! Pet minuta prije mene si izišao iz glazbene škole, neko vrijeme si 

sjedio uz Spomenik kugi i promatrao onog zlatnog goluba na vrhu spomenika. 

Slaven: Zar je sjedenje uz spomenike zabranjeno? 

Iris: Nije, ali je zabranjeno ono što se poslije dogodilo. 

Slaven: Poslije? Ne znam o čemu govoriš. 

Iris: Govorim o onome što si učinio prije negoli se začulo – kraš, tres, bum!” 

Slaven: Trabunjaš bez veze.
Iris: Kraš, tres, bum! Jasno sam čula, ali i vidjela. 

Slaven: Nisi mogla ništa vidjeti. 

Iris: Osim da si se ti pretvorio u ništa! 

Slaven: Psssst, što je tebi? Želiš li to možda rastrubiti cijelom svijetu? 

Iris: Neću nikome reći ni slova, časna riječ, samo ako me povedeš! Pokaži mi kako 

nestaješ! 

Slaven (odugovlači): Sve što mogu učiniti je pokazati ti kamenice. 

Krijesnici: Tajne se ne odaju. 

Iris (umiljato se smiješi i trlja ruke): Ništa drugo nisam ni tražila. Rado bih ih pogledala. 

Slaven (vadi kamenice iz ruksaka): Oprezno s njima!

Iris (dograbi kamenice, viče i lupa objema): Leti, leti ptico mala… fijuuuuuu… 

Močvara na Sova planini.
Iris (pridiže se sa zemlje): Čemu nasilje?
(Nesretno pregledava odjeću uprljanu lišćem i blatom. Nastavlja uvrijedenim tonom.)

Iris: Može te biti stid, neka znaš. Osim toga, reći ću cijelom razredu kako si ti jedna obicna škrtica, i lakomac. Misliš da su tvoja dva kamenčića cijela planina, pih… kada bolje razmislim, ne želim ih više nikada vidjeti!” 

(Slaven ne odgovara. Pomno promatra okoliš. Pokušavao ga prepoznati i potvrditi da se doista nalazi na Sova planini.)

Slaven (krijesnicima): Jesmo li stigli na isto mjesto?

Krijesnik 1: Bliže smo močvari.

Krijesnik 2: U samom smo njezinu srcu.

Krijesnik 3: Na ovoj strani je zapad.

Krijesnik 4: I utvrda kneginje Sunčanice.

Slaven (za sebe): Tako udaljen, izgleda sićušno i nestvarno - kao zamak izgraden od 

lego kocaka. 

Iris (veselo pjeva): Tko se boji vuka još, tri za groš, tri za groš, vuka se ne bojim ja, tra-la-la-la-la. Ja sam hrabra, hraaabra, nikog se ne bojim ja, tra-la-la-la-la!” 

Slaven (ljutito, ubojita pogleda): Hoćeš li, molim te lijepo, prestati? Moraš li izvjestiti baš sve divlje zvijeri o našem dolasku? 
Iris: Ne razumijem te.

Slaven: Drugim riječima, želiš li biti obrok jednoj krvoločnoj zmijurini, ili, možda, sovuljagi? 

Iris prestaje pjevati, snuždi se i počinje šmrcati. 

Krijesnik 1: Oprez!

Krijesnik 2: Banuli smo na skup mračnih sila. 

Iris (ukočeno): Tko je sada to? 

Krijesnik 3: Mi smo dobri duhovi Slavenova doma. 
Krijesnik 4: Šuti, mala! 

Krijesnik 1: Brbljanjem ćeš na sve nas navući sile zla. 

(Krijesnike u objašnjavanju zaustavlja skup mračnih glasova. Jedan od glasova izdvaja se svojom metalnom bojom koja močvaru presijeca poput oštrice mača: 
- Čujte me... Čujte me, vi bjesovi, divovi, nakaze i zli duhovi!) 

Krijesnici: Jao, jao, jao...

Krijesnik 1: Čujete li ga?

Krijesnici (i djeca u gledalištu): Čujemo, čujemo!!!

Krijesnik 1: Znate li tko je to?

Krijesnici (i djeca u gledalištu): Ne znamo, ne znamo...

Krijesnik 1: To je Crnobog – vladar mračnih sila podzemlja! 

Crnobog (urla svojim pomagačima): Danas vam naredujem novo zlodjelo! 

Morana (grozna žena bubuljičava nosa): Mmmmmm, mljac, zlodjelo, mmmm, 

jedva dočekah! 

Krijesnik 1: Zla Morana. 
Krijesnici: Čuvaj se, Slavene! 

Slaven (primakne uho krijesnicima): Tko je Morana? 

Krijesnik 2: Moranu nazivaju i Babom Rogom. 
Krijesnik 3: Ona je Crnobogova najvjernija pomoćnica. 
Krijesnik 4: Crnobog je okrutni vladar podzemnoga svijeta.
(Slaven i Iris su se uhvatili za ruke gotovo prestavši disati. I bjesovi su se primirili. Čekaju sljedeću rečenicu svoga gospodara Crnoboga.)

Crnobog (poskoči, glasom cvrči kao žeravica): I sami znate kakvo zlo se za nas sprema.

Zli duhovi: Znamo, znamo...

Crnobog: Sunčaničinu sinu Zoranu Svarog je uputio vile suđenice s bogatim darovima.
Morana: Nagradio je Zorana, baš ga je nagradio... 

Slaven (upitno pogleda krijesnike): Tko je Svarog?

Krijesnik 1: Svarog je bog dobrote. Jači je od Crnoboga.

Krijesnik 2: Crnobog ga izaziva.

Krijesnik 3: Svarog ponekad ne prepoznaje Crnobogove urote. 

Bjesovi i nakaze (vrište): Je, je, fuj, fuj, fuj, ma što fuj – stoput pljuj, pljuj, pljuj! Crnobog: Vile suđenice su Zoranu prorekle brojne potomke koji će sve ljude sa Sova planine odvesti u novu zemlju punu sunca. 

Krijesnik 1 (Slavenu): U Hrvatsku će ih odvesti.

Slaven: I u Osijek?

Krijesnik 1: I u Osijek, naravno... 

Krijesnik 2: Ali, Crnobog će to pokušati spriječiti.

Krijesnik 3: Učinit će sve da ljude zadrži u ovoj močvari i na Sova planini.

Morana/Baba Roga (kriješti): Koga ćemo mi tada moriti? 
Zlodusi: Kome ćemo tada biti zli? 

(Zloće i zloćice u vihoru nadvijaju ovaj mračni skup. Spiralnim tijelima podižu oblake uskomešane prašine.)

Crnobog (bijesno urliče): Što nam je činiti? Pitam vas: što nam je činiti? 

(Močvara bruji ispunjena jekom jezivih glasova nakaznih stvorenja)

Zlodusi: Moramo ih zaustaviti! Nikamo se oni neće otputiti! 

(Crnobog podiže uvis lijevu ruku, urlici jenjavaju, sve do potpune tišine.)

Crnobog (govori Babi Rogi): Tebi kao najzločestijoj, tebi kao najotrovnijoj, 

dajem svečani zadatak!

Baba Roga (zadovoljno): Slušam pozorno!

Crnobog: Zatri trag Sunčanici, ne dopusti joj dojiti i proročanstvo Suđenica dano Zoranu neće se ostvariti! 

Bjesovi (hvataju se u kolo i pjevaju): Zoran bez majke koja nad njim bdije za nas opasnost više nije! 

Baba Roga (trljala dlakavu bradu): Crnobože, imam plan! 

Zlice: Plan! Plan! Morana ima plan! 

Morana: Dovabit ću vojvodu Zlomira. 

Bjesovi: Treba dovabiti Zlomira.

Morana: Činima ću ga zaludjeti. 

Bjesovi i ostale zlice: Hi-hi-hi… zaludjeti Zlomira… 

Crnobog (glasmp razmišlja): Zlomir će Sunčanicu uzidati u svoj dvorac i Zoran će ostati bez majke!
Morana (vije svojim haljinama): Hura! 

(Morana načni nekoliko akrobatskih okreta unaprijed i unazad, podiže vjetar i uz fijuk poskoči visoko u zrak. Kako je od zemlje odskočila, pogled joj se prikuje uz dva 

nepoznata stvorenja, Iris i Slavena. Lice joj se izoblicilo od užasa, a potom i bijesa. Kažiprst uperi u Slavena i Iris.)

Morana: Uljezi! 

(Slaven nastoji biti brz. Snažno udara kamenicom o kamenicu. Dospjeva vidjeti bjesove kako se okreću prema njima dvoma i pripremaju za napad, a zatim ga obavija gusti dim. Iris ga drži za desni rukav, krijesnici drhture, a zlotvori se primiču i postaju sve bliži.) 

3. U školi
 (Slaven i Iris istodobno s nastavnicom ulaze u učionicu zemljopisa).

Slaven (zadihano): Dobar dan, nastavnice Šarcević! 

Šarulja: Ma, gdje ste vas dvoje? Niste li se možda zaljubili? Vidi ih samo kako su blatnjavi. 

Iris (važno): Mi smo upravo stigli sa Sova planine, i to pomoću dvije čarobne kamenice. Tamo je, znate, prava urota… no, ne brinite, mi smo za urotu na vrijeme doznali, na nju su nas upozorili krijesnici… 

Slaven: Nastavnice Šarčević, Iris ne zna što govori.

Šarulja: Molim?

Slaven: Bili smo u knjižnici potražiti knjigu o planinskim visovima. Željeli smo Vas iznenaditi referatom na tu temu. 

Šarulja: Je li? Tko bi rekao? I, koju ste knjigu posudili tako blatnjavi? 

Slaven (izmišlja i laže): Znate, knjigu možemo posuditi tek za dva dana. Danas smo je tek, kako se ono kaže… 

Iris: Bezecirali! 

Šarulja: Želite reći, osigurali. No, dobro, golupčići. Dakle, očekujem vas s referatom. 

Slaven (za sebe): Škola je pravi odmor u odnosu na životne probleme.
(Kao podsjetnik, vide se likovi i čuju glasovi bjesova, Crnoboga i Babe Roge)

Slaven (za sebe i krijesnicima): Još kada bih se riješio Iris, škola bi postala mjestom odmora. Ljetovalište! Kopakabana!
(Jedan učenik na karti svijeta pokazuje Hrvatsku i Osijek. Iris počinje štucati. Šarulja joj rukom pokazuje neka napusti učionicu i Iris izlazi.)
Slaven (šapće krijesnicima): Karte svijeta nisu ništa posebno. Na njima čak nije ni ucrtana Sova planina, premda se njezino blato još uvijek suši na mojim trapericama. 

Krijesnik 1 (iz ruksaka): Hajde, domaćine…

Krijesnik 2: I ti ćeš odrasti.

Krijesnik 3: Tada ceš svima pokazati što i kako valja činiti.
Krijesnik 4: Čak i kako atlasi trebaju izgledati. 

Krijesnik 1: Moći ćeš zaustaviti i Iris kada odluči sama otići.

Krijesnik 2: Kao što je otišla sada.

Krijesnik 3: Na Sova planinu.

Krijesnik 4: Bez tebe.

Slaven: Ne, to nije moguće...

(Začuje se zvono i razred se počinje komešati. U komešanju se pojavljuje Iris, u oblaku dima. Skamenjeno stoji i čvrsto drži čarobne kamenice. Lice joj odražava zbunjenost. Koristeći Irisinu zbunjenost, Slaven joj preotima kamenice.)

Slaven (bijesno): Ako želiš rat, imat ceš ga! 
Iris (šuti i zijeva): Ti si jedna razmažena bezobraznica. Ti si… 

Iris: Stigla je. Vidjela sam je. 

Slaven: Koga i gdje? Govori! 

Krijesnik 1: Bila je na Sova planini...

Krijesnik 2: Vratila se kada su se bjesovi i zlodusi stali razbježavati.

(Prikaz močave i razbježavanja zloduha. Neki su se skrivali pod grmlje rakite, drugi u žilj topole, treći u močvaru, a Crnobog se pretvarao u maglu koja se zavlačila u gustu krošnju stare bukve. Magla je prekrivala bukvu sve dok je nije posve obgrlila. Crnobog je, ušuškan i prekriven maglom, zaspao i glasno zahrkao.)

Krijesnik 3: Čula je Crnobogov san.

Krijesnik 4: Vidjela je i kako se Baba Roga-Morana pretvorila u Babu Stanu, skupljačicu bilja s ruba šume Stanoče na Sova planini.

Iris: Brr... Grozna je to prilika... Ljeti stanuje u potpunoj tmini dubokog gliba. Ondje provodi vrijeme smišljajući zla ljudima. 
Krijesnik 1: Često se prerušava u bezazlene starice i izgledom zavarava one koji o njoj znaju pravu istinu. 

Iris: Takvu, prerušenu u skupljačicu bilja, posjetio ju je i vojvoda Zlomir.

Slaven: Zašto bi je Zlomir posjećivao?

Iris: Tražio je pomoć, neku čaroliju, kojom bi zaustavio noćna urušavanja svog neizgrađenog grada.

Slaven: I što mu je Baba Stana savjetovala?

Iris: Neka prinese žrtvu zlim duhovima. 
Slaven: Kakvu žrtvu...

Iris: Ako bi Zlomir oteo Sunčanicu i uzidao je u zidine Orlova Gnijezda, grad bi se prestao urušavati. 

Krijesnici: Ako bi oteo Sunčanicu???

Iris (plače): Moramo nekako pomoći Sunčanici. Što cemo uciniti, Slavene? Imaš li neko oružje? Ili druge čarobne predmete? 

Slaven (ustaje i kreće prema razredu): Što je bilo, bilo je. Prestani plakati. Vratit ćemo se na nastavu...

Iris: A zatim?

Slaven: Zatim ćemo otići kućama, napisat ćemo zadaće, dobro ćemo se odmoriti i sutra, prije škole, krenuti za Orlovo Gnijezdo. 
Iris: Č.R.?

Krijesnici: Časna riječ?

Slaven: Dajem ti riječ. 
4. Odlazak u Orlovo Gnijezdo

(Sat otkucava podne. Slaven pakira ruksak i osim školskih knjiga stavlja čarobne kamenice, mobitel, čekic, uže, nekoliko udica, alkohol za previjanje rana, zavoj, zviždaljka i jedan nožić. Iris pokazuje kako je i ona ponijela nešto što bi im moglo biti korisno – MP3 player. Sakrivaju se u ulaz Slavenove zgrade. Drže se za ruke, posve ozbiljnih i zabrinutih lica, kucaju se kamenicama. Dok nestaju u maglenom oblaku, za njima još neko vrijeme odzvanjaju Irisine riječi: - Kamenice, ponesite nas u Orlovo gnijezdo, grad vojvode Zlomira... Pokažite nam put do Sunčanice!)

Slaven i Iris leže na leđima, a oko njih su razbacani plastovi sijena. Čuje se rzanje, njištanje i toptanje teškim kopitima. 
Iris (vrišti): Mi smo u spavaonici krave. Slavene, diži se, krenula je prema nama. Pojest će nas! 

Slaven (doziva krijesnike): Pssst! 
Iris: Što je? Zar su i oni zakazali? Gdje su tvoji kućni duhovi?

Slaven (ustaje na noge, s čekićem u rukama): Jedan-dva-tri-četiri-pet… Hop! (iskače iz zaklona i zamahuje čekićem)
Iris: Udari tu groznu kravu!

Slaven: Kakva krava? To je konj. Hmmmm, nalazimo se u staji. 
Krijesnici: hi-hi-hi…Ne bojte se, ni krave ni konji ne jedu ljude. 
Iris : Pogledaj, konj ima tatoo.
Slaven (prilazi konju): To nije tatoo, nego biljeg... oblika slova Z.

Krijesnici: Z kao Zlomir.

Iris: Znači da smo u Orlovu gnijezdu.

Slaven (Iris i krijesnicima): Jeste li u stanju krenuti u izviđanje? 

Iris: Možda sam nešto krivo shvatila? Zar mi ne izviđamo upravo sada? 

Slaven: Svako izvidanje zahtijeva pomno planiranje. 
Krijesnici: Ako zajedno krenemo obilaziti Orlovo Gnijezdo, obilazit ćemo ga do sumraka. 

Slaven (prigiba se zemlji i vrhom pruta skicira tlocrt Zlomirova grada): Razdvojimo li se, možda uspijemo proći neprimijećeno. 

Iris: Ti kreni u desno krilo grada, a ja ću obići lijevo. 

Krijesnici: Mi bismo kući! 

Slaven (izvlači zviždaljku): Vrijeme povratka označit ću zviždukom. 

Iris: Ništa ne brini. Na ovom istom mjestu bit ću i prije zvižduka. 

(Sumnjičavo pogleda u smjeru Zlomirova konja. Konj zarže.)

Iris: Valjda me ovo čudovište neće pojesti. 

(Rukuju se i kreću svatko u svom smjeru. Iris ponavlja: Neustrašiva sam… neustrašivo hrlim u u opasnost… neustrašiva sam…) 

(Nakon nekog vremena, Slaven se vraća.  Iz ruksaka vadi pustolovni zavežljaj, a iz zavežljaja čarobne kamenice. Skriva se u sijenu. Sumnja da ga je jedan od Zlomirovih pomoćnika pratio. Iznenada, po Slavenu počinju pljuštati udarci. Prije negoli se spretno izmaknu i zauzeo karataški gard prve kate, ispustio je bojni poklič. Tada je ugledao i svog protivnika - Iris kako žmireći maše grabljama.) 

Slaven: Što ti je? To sam ja! Ili si možda i ti postala Zlomirova pomoćnica? 

Iris (otvara oči, osvrće se, zamuckuje): Bjež’mo, bjež’mo… 
Krijesnici: Tu je bio on… 
Iris: Hranio je ovo čudovište… sigurno me vidio… 

(Vrata su zaškripala, krijesnici zavrištali, a iza otvorenih vrata promolilo se dnevno svjetlo i duga sjena Zlomirova pomoćnika. Iris se na protivnika obrušila svojim 

primitivnim oružjem, a Slaven je, ne uspijevajući smisliti ništa učinkovitije, iz sve snage potegnuo Zlomirova konja za rep. U buci koju su proizvodili konj, pisak zviždaljke, cika krijesnika i Irisino zapomaganje, Slaven je uspio zakuckati čarobnim kamenicama. Osjetio je kako ga Iris hvata za ruku, a zatim i vrtoglavicu bestežinskog stanja.) 

U Irisinoj kupaonici.
Slaven: Jao, sve me boli,
Iris (čuči uz kadu, žmiri): Ja bih svojoj kući, svojoj dragoj kućici! 

Slaven: Aha... kamenice su ispunile tvoju želju.

Iris: Jesmo li stigli kući?

Slaven: Jesmo, jesmo, samo ne razumije kako smo se našli baš u kupaonici...

Krijesnik 1: Kako i ne bismo bili u kupaonici kada je cijlo vrijeme...

Krijesnik 2: Mislila samo na ovo mjesto...

Krijesnik 3: Kamenice ispunjavaju želju koja je jača od svih ostalih želja.

(Iris je posve pribrana, stajala je pred ogledalom i pomno promatrala svoj odraz. Okrenula se prema Slavenu i progovorila izvještačenim glasom kojim je valjda 

imitirala mamu.)

Iris: Što kažeš? Misliš da bih trebala obuci onu crvenu haljinu? 

Slaven: Mislim da se trebaš ubrzati ako želiš stići u školu! 

Iris: Tako se ne razgovara s budućom zvijezdom! 

Slaven: Zvijezdom? 

Iris: Ja ću imati bend, vrlo popularan. Svirat ću na koncertima i mijenjati odjeću za svaki nastup. 

(Slaven je još jednom zaključio kako zaista nikada neće razumjeti žene. Zatim je slegnuo ramenima i žurno se uputio prema izlaznim vratima. Iris se nije ni potrudila 

sustići ga. Istodobno je mijenjala ukosnice, gladila nakostriješenu mačku Mazu i poravnavala odjeću. Povrh svega, pred izlaznim ga je vratima odgurnula u stranu i 

požurila se prva istrčati na stubište. Slavena je zasmetalo što je Iris u svemu, čak i u nehatu, željela prednjačiti.) 

Slaven: Halo, a zaključati? 

Iris (pretražuje džepove): Nema ih. 

Slaven: Koga nema? 

Iris: Ključeva, koga drugog ne bi bilo?!
Slaven: Kako nema? Gdje si ih mogla staviti? 

Iris: Joj, ostali su kod one nemani!
Slaven: Kakve nemani?
Iris: Znaš, kad sam se bojala da ce Zlomirov konj pojesti, ja sam ga pokušala uspavati ključevima.
Slaven: Uspavati?
Iris: Onako kako to rade mađioničari.
Slaven: Znaš što? Konji ne jedu ljude, ali meni je doista žao što te Zlomirov konj nije progutao. 

Iris: Barem bi pojeo pametnu osobu. 

Iris: Aaaaa, moja pjevačka karijera je uništena… buuuu… Što ću reći mami? Priprijetila mi je: još jedan nestašluk i ništa od benda. 

Slaven: Na žalost, to ćeš morati smisliti sama. 

Iris: Sve što je teško moram sama. 

Slaven: Ma što si teško učinila? Nemaš bend, a zapomažeš nad pjevačkom karijerom. 

Iris: Tko je hipnotizirao konja? Sama samcata sam mu mahala pred očima. 

Slaven: Znaš što? Imaš sve šanse da na tebi isprobam jednu brzinsku hipnozu. 

Iris: O ključevima ću misliti drugi put. Nego, jesi li što otkrio u Orlovu Gnijezdu? Reci, što si vidio… Gdje si bio? 

Slaven: U Zlomirovoj kuli. 

Iris: Ma daaaaj… Kakva je? Je li stravična? 

Slaven: Ne znam. Uostalom, kakve to ima veze? 

Iris: Ima li nekog nakita, ukosnica ili stvari za mene? 
Slaven: Dosadna si! Zlomir čuva nešto puno važnije u tajnoj škrinji. 
Iris: U tajnoj škrinji? 

Slaven: Zatekao sam ga kada je u nju spremao odjeću za vjenčanje sa Sunčanicom. 

Iris: Mhm… To je prava dragocjenost, odjeća za vjenčanje sa Sunčanicom. 

Slaven: To nije sve. 

Iris: Ne mogu vjerovati! Što je još u tajnoj škrinji? 

Slaven: Vilinsko ruho. 

Iris: To nam treba. Vilinskog ruha se moramo domoći. 

Slaven: Da, ali sve je blago triput zaključano. 

Krijesnici: Bravu može otvoriti ruka poštene i časne žene.
 Iris: Znam i čije se vilinsko ruho čuva u škrinji! 

(Slaven je sumnjičavo pogleda. Očekivao je još jednu Irisinu izmišljotinu. No Iris je umjesto izmišljotine nastavljala iznositi novosti koje je sama doznala.) 

Iris: U najvišoj kuli Orlova Gnijezda pronašla sam vilu Milopojku. 
Slaven: Ti si vidjela...

Iris: Što se čudiš? Vidjela sam ih obje, i Milopojku i Sunčanicu. 

Krijesnici: Vila Milopojka je nemoćna bez svoga ruha. 
Iris: Sunčanica ne želi poći za Zlomira, a Milopojka joj bez vilinskog ruha ne može pomoći. 

Slaven: Dakle, Zlomir je vili Milopojki oteo vilinsko ruho? Kako, nije mi jasno? Koliko znam, vile su jako moćne i smrtnici im ne mogu nauditi. 

Iris (ponosno izvadi MP3 player): Sve sam zabilježila! Uspjela sam snimiti Milopojkinu priču dok je tješila Sunčanicu. 

(Nakon kraćeg pritiskanja tipki MP3 playera, crveno svjetlo je zasvijetlilo, a njih dvoje su sa zanimanjem osluškivali tužne tonove Milopojkina glasa.)
Milopojka (slabašnim glasom): Oduvijek sam se izdvajala od drugih vila po tome što sam bila prava skitnica. Moje sestrice su me molile neka ne lutam močvarom, a ja sam bila najsretnija upravo u svojim samotnim lutanjima. 

Sunčanica: Draga Milopojko, znam kako je slobodno lutanje izazov. I ja sam mu se rado prepuštala. Tako me je Zlomir i ugrabio, ah, jadna li sam… 

Milopojka: Jednog ljetnog jutra odlučila sam se okupati u jezeru. Tek što sam zaplivala i prepustila se čarima vode, na obali sam ugledala Zlomira gdje skuplja moje vilinsko ruho, a zatim kako i odmiče s njim. 

Sunčanica: I tebe je, znači, uhodio?! Uzeo ti je ruho. Je li te i zarobio? 

Milopojka: Nije bilo potrebno jer bez vilinskog ruha nemam vilinsku moć. Željela sam izbjeći prijekor svojih sestrica, odlučila sam sama povratiti ruho. Prikrala sam se Orlovu Gnijezdu i kada je pala noć ušuljala sam se u dvore. Tražeći ruho po dvoru pronašla sam tebe, Sunčanice. Bez vilinske moći nisam uspjela povratiti svoje ruho, nego sam sada bespomoćna zatočenica ove mračne kule u kojoj tugujem iz dana u dan bivajući sve nemoćnija, starija i slabija. 

(MP3 player zakrči... i prekine producirati razgovor Milopojke i Sunčanice).
Krijesnici: Mi znamo kako se vila Milopojka može spasiti! 

Krijesnik 1: Čarobna travka odoljen može joj snagu povratiti! 

Krijesnici: Odoljen! Odoljen! Odoljen! 

5. Crnobog prijeti
(Iris nestrpljivo poskakivala pred ulazom Slavenove zgrade. Nekoliko puta je pozvonila, a nakon toga ga je dozivala po imenu. Slaven dotrči i umjesto pozdrava, osvrne se oko sebe.)
Slaven: Sprema se velika frka. 

Iris: Gdje? 
Krijesnik 1: U Orlovu Gnijezdu? 
Iris: Nisi valjda išao bez mene? 

Slaven: Morao sam otići provjeriti je li Sedeslav organizirao potragu za Sunčanicom. 

Iris: Sedeslav? Je li i on zloduhi lik iz Bezdana? 

Slaven: Ma ne. Sedeslav je oduvijek brinuo o Sunčanici. Njega sam pratio kada sam se prvi put našao na Sova planini. 

Iris: I? Iiiiiiii? 

Slaven: I... od Babe Stane pokušao je doznati gdje se može naći biljka kojoj nitko ne može odoljeti.

Krijesnici: Odoljen!

Slaven: O odoljenu nije doznao baš ništa, ali...

Iris: Reci!

Slaven: Baba Stana je vraćala...

Iris: I?

Krijesnici: Zlomirova kula Sunčanicu krije, al’ kneginjica više živa nije, 

Orlovo Gnijezdo nad njom cvrsto stoji, i težinom svojom njezino mrtvo tijelo mori! 

Krijesnici: Dižite se, vas dvoje. 
Krijesnik 1: Sedeslav okuplja najhrabrije junake.

Krijesnik 2: Za borbu protiv Zlomira. 

Iris (vrti rukama kao za boksacki napad): Kada krećemo? Kada borba počinje? 

Slaven: Smiri se! Trebamo naciniti plan. 

Iris: Meni, molim te, prepusti Zlomirovog konja! Kad ga raspalim po njušci, neće mu više biti do zastrašivanja! 

Slaven: Lijepo sam ti rekao, konji ne jedu ljude! 

Iris: Nećeš mi valjda reći da su od one travurine toliko narasli?! 

Slaven: Ne čuješ me? Treba nam p-l-a-n!” 

Iris: To ti cijelo vrijeme govorim. Kada ćemo u bitku?” 

Slaven: Čekaj, nisi sve čula. Babu Rogu je nakon Sedeslavova posjetio Crnobog! 

Iris: Ma nije moguce! I, što želi? 

Slaven: Crnobog zna da je Sunčanica još uvijek živa. 

Krijesnici: To nije dobro. 

Slaven: Od bijesa čupa drveće s korijenjem, ruši planine, zaustavlja rijeke… 

Iris: Ne mogu vjerovati! A Stana, ovaj, Baba Roga? 

Slaven: Obećala mu je do sutrašnjeg jutra usmrtiti Sunčanicu. 

Iris: Znači, moramo uništiti i kolibu i Babu Rogu! 

Slaven: To već neće ići. Na Sova planini nema više Stane i njezine kolibe. 

Iris: Valjda je ostavila neki trag po kojem bismo je pronašli? 

Slaven: Jedino ako znaš raspoznavati tragove i izgled sova. 

Iris: Zašto? 

Slaven: Zato što se pretvorila u sovu, eto zašto! 

Iris: U sovu se pretvorila Baba Stana, ovaj, Baba Roga? Ali, kako? 

Slaven: Zaculo se puf-paf i kolibe više nije bilo, a jedna je sovuljaga odlepršala prema vrhovima drveca. 

Iris: Ti si, naravno, zapamtio kako je ta sova izgledala? 

Slaven nije odgovarao.

Iris: Ne, ti, naravno, nisi zapamtio kako je ta sova izgledala i sada je ne možemo ni prepoznati, ni uloviti, ni zarobiti? 

Slaven: Ako se ne varam, sova je imala tri uha. 

Iris: Tri uha? Koja još životinja ima tri uha?! Krivo si vidio! 

Iris je pogledala u Slavenova leda. Iz nekog razloga, postalo joj je žao. Još uvijek je bila ljuta, ali se smirivala.

Iris: Nije kraj svijeta. Šuma je, naravno, puna pticurina, a mi tražimo sovu koja je lako prepoznatljiva. Gledat ćemo u njezina tri uha…” 

6. Sat biologije

Spirogira (dramatično uzlazi u razred): Dobar dan, đaci! Gdje su redari? Kakva je to ploča? 

Spirogira (vrti stranice imenika): Hmmm, evo jednog zgodnog učenika kojeg bismo mogli ponešto upitati. Slaven Lendić, je li tu? 

Spirogira (skine naočale i zagleda se u daljinu): Dobro, Slavene, reci ti meni, kakva je ovo jedinica? 

Iris: Iz oprašivanja, on to slučajno nije znao! 

Spirogira: Molim lijepo, Tomićeva, jesi li mu ti odvjetnica? 

Iris: Nastavnice Kovač, Slaven Lendić ništa drugo ne radi osim što uči biologiju. Zna o biologiji baš sve. Ja Vam to mogu potvrditi zato što  s njim svaki dan boravim u prirodi. 

Spirogira (u dva skoka dolazi do Slavena): Mladiću, ti pred ploču, a ti mlada damo, još samo jednu riječ i prošetat ćeš umjesto u prirodu, do ravnateljice! Jasno? 

Spirogira: Ovako, ponovit ćemo elemente cvijeta, koje će nam ovaj mladi gospodin lijepo nacrtati na ploči. 

(Slaven se prihvati krede. Na ploči predano iscrtava latice, listove, tučak i prašnike. 

Objašnjava načine oprašivanja. Spirogira zadovoljno klima glavom.)
Spirogira: Ima li pitanja? Je li možda nešto nejasno? 

Spirogira (govori Iris): Onda, buduća odvjetnice? Imaš li nešto za dodati? 

Iris: Ništa ne bih dodala, ali bih postavila jedno pitanje. 

Spirogira: Je li, je li? Kakav nagli interes za predmet! Izvoli, mlada damo, radoznalo iščekujem tvoje pitanje. 

Iris: Znate li, nastavnice, gdje raste biljka odoljen i kakva su joj svojstva? 

(U razredu je nastao lom. Djeca su vrištala od smijeha, a Spirogira je lupala imenikom o stol. Kada je konacno zavladao mir, Iris više nije sjedila u svojoj klupi.) 

Slaven (krijesnicima): Drznica... Dobro zna kako jedino ja mogu vidjeti njezino nestajanje. Lijepo je iskoristila gužvu i buku. Pobjegla je sama na Sova planinu. Drznica! Nije lega. 

(Što se dalje zbivalo, lako je pretpostaviti: Spirogira je u tili čas organizirala potragu, a u potrazi su se uključili svi prisutni učenici. Točnije, gotovo svi prisutni učenici. Slaven je sjedio sam, uz otvoreni školski ruksak. On je znao kako je svaki pokušaj pronalaženja Iris bezuspješan. Iz razreda ne samo da je netragom nestala Iris, nego i njegove ljubomorno čuvane, čarobne kamenice.)
Spirogira (izlaže kako se treba ponašati u školi):  Ako imate potrebu otići na WC-e, što ćete napraviti? 

Razred odgovara u zboru: Dići ćemo dva prsta! 

Spirogira: Što ćete još reći? 

Iris: Ja sam se vratila. 

Spirogira: Dobro, Iris, gdje si uopće bila? 

Iris (jeca): Imala sam smrtni slučaj! 

Spirogira: Oh, Bože, tko je umro? 

Iris (kroz suze): Sunčanica. Zapravo, otrovala se jagodama… 

(Zvono za kraj sata trgnulo je sve prisutne.)
Spirogira (tješi uplakanu Iris): Ipak, trebala si mi reći kamo ideš. Nema škole bez discipline. No, dobro, prestani plakati. 

(Spirogira izlazi iz razreda, Iris prilazi Slavenovu stolu i odlaže kamenice.)

Iris: Evo, vraćam ih. Ionako nam više ne vrijede. 

Slaven: Kako ne vrijede? Zar su izgubile moć? 

Iris: Što im vrijedi moć kad je Sunčanica otrovana? 

Slaven: Polako, Iris. Idemo redom. Što se točno dogodilo? 

Iris: Čim sam pristigla na planinu ugledala sam onu glupu sovu. Naravno, nadlijetala je kulu u kojoj su zatočene Sunčanica i Milopojka. 

Slaven: No, sova k’o sova… Ili je možda riječ o sovi oboljeloj od ptičje gripe? 

Iris: Kakva gripa? Kakve ptice? Sovuljaga nije bila nitko drugi, nego Baba Roga. Prepoznala sam je po tri uha. 

Slaven: Uh, na Babu Rogu sam potpuno zaboravio. I, što je učinila? 

Iris: Promijenila je oblik i preobrazila se u bezazlenu staricu. 

Slaven: To se od Babe Roge moglo i očekivati. I? Dalje? 

Iris: Sve što se dalje dogadalo prenijeli su mi krijesnici. Vele, dobra bakica ponudila je Sunčanicu jagodama. 

Slaven: Nije ih valjda otrovala? 

Iris: Nego što! Sunčanica je ništa ne sluteći pojela jagodu, a dobra bakica prerušena u Babu Rogu, ponovno se preobrazila. 

Slaven: U sovu? 

Iris: U sovu! I odletjela. 

Slaven: Zar baš nitko nije mogao pomoci Sunčanici? 

Iris: Milopojka je pokušava oživjeti. 

Slaven: Kako? Može li bez vilinskog ruha? 

Iris: Teško, jer nema vilinsku moć. 

Slaven: Jesu li ti krijesnici rekli štogod o Zlomiru? 

Iris: Uh! Zlomir ovo nije očekivao. Tužan je. 

Slaven: Plače li? 

Iris: Plače i razbija po Orlovu gnijezdu. Od straha sam pobjegla i ne kanim se vratiti na Sova planinu. 

Slaven: Nema nam druge, moramo uzeti stvar u svoje ruke! 

Iris: Ali što bismo nas dvoje mogli učiniti? Sunčanica je stradala, Milopojka je nemoćna, Baba Roga je opasna, a Zlomir je lud od tuge za Sunčanicom.

Iris: Krijesnici! Imate li kakav prijedlog? 

Krijesnici: U Orlujskoj zemlji nalazi se čarobna travka odoljen kojom je moguće oživjeti umrle! 

Slaven: Hm, vrlo, vrlo zanimljivo. Odoljen, kažete? 
Slaven: U tom čudnom svijetu jedino oružje koje nam preostaje je čarolija.
Iris:  Znači, krećemo osloboditi Milopojku, vratiti joj njezino vilinsko ruho i poslužiti se vilinskom moći i čarobnom travkom odoljen! 

Slaven: Točno! Milopojka jedina može pronaci travku odoljen i spasiti Sunčanicu. 

Iris:Krijesnici! Jeste li spremni? 

Slaven: Bitka nije završena sve do predaje! 

Krijesnici: Čije predaje? 

Slaven: Ne valjda naše. Jedino ako se Iris nije predala. Jesi li se predala? 

(Iris je odmahivala glavom.) 

Slaven (prima kamenice): Odustaješ? 

Iris: Ti si bezobrazan. Ja nikada ne odustajem! 

Slaven: Sigurno? 

Iris: Sigurno! 

Slaven: Č.R.? 

Iris: Što ti je to? 

Slaven: Časna riječ. 

Iris: Pa, naravno. Č.R. 

(Slaven ustupi Iris jednu kamenicu. Oboje duboko udahnu. Zalupaju i odlaze na Sova planinu.)

7. U dvorima kralja Orlujskoga

(Zlomir se doima tužnim. Glavu je uronio u Sunčaničin veo i ne primjećuje baš ništa. Za njega ne postoje Sedeslavovi vojnici koji opkoljavaju Orlovo Gnijezdo, ni Slaven koji mu za leđima otvarao tajnu škrinju, ni Iris koja mu maše pred nosom.
U uglu svoje tamnice izdiše Milopojka – ostarjela, smežurana, posivjela. Slaven joj donosi vilinsko ruho i Milopojka već samim pogledom na ruho dobiva snagu. Iris joj pomaže u preodjevanju i Milopojka postaje sve jača.

Osnažena Milopojka raskriljuje svoje vilinsko ruho, Slaven i Iris prihvaćaju njegove rubove i puštaju da ih obavije vilinsko okrilje. Svi troje polete, pod njima se izmjenjuju doline, rijeke, neka mjesta, gore, jezera i mora, kiše, sunce, oluje. Zaustavljaju se iznad jednog sivog proplanka).

Milopojka: Nalazimo se iznad dvora kralja Orlujskoga. 

Slaven: Ovdje mora biti čarobna travka života!

Iris: Odoljen – biljka što liječi neizljecivo i oživljava umrlo! 

Krijesnik 1: Odoljen! 
Krijesnik 2: Tu je, pod nama!

Krijesnik 3: Na hridi iznad dubokog ponora!

Krijesnik 4: Svijetli i sjajem nas pozdravlja!

Krijesnici (uglas): Guja! Oprez, guja! 

(Nad blistavim cvijetom odoljenom nadvila se tamna sjenka krilatog zmaja. Njegova zmijska glava plazi rašljasti jezik, razvija krila i ispušta zastrašujući krik. Iako slaba, vila Milopojka prilazi pobješnjeloj nemani, a gujino oko svake sekunde mijenja boju postajući sve crvenije i crvenije.)

Iris: Slavene, učinimo nešto!

Slaven: Raskrili Milopojkino ruho i dodaj mi čarobni luk.

(Iris iz dubine Milopojkina ruha donosi Slavenu čarobni luk.)
Slaven (pruža ruku i zateže tetivu luka): Stijelu, Iris!

Iris (viče Milopojki): Milopojko, zaustavi vjetar!
(Slaven zaustavlja disanje, a Milopojka puše iz sve snage kako bi rastjerala i najmanji dašak vjetra. Slaven je naciljao i strijela je poletjela u smjeru gujina čela. Trenutak zatim, zemlja je ponovno uzdrhtala. Strijela je udarila guju, guja je udarila zemlju, a udarac njezina tijela zaljuljao sve unaokolo – oblake, planine i Milopojku. Uz mrtvu guju, klonula je i izmučena Milopojka.)

Iris: Pričekajte!
(Iris podiže Milopojkinu uspavanu ruku, oslobađa se vilinskoga ruha i trči prema cvijetu. Zaobilazi gujino beživotno tijelo i ubire cvijet biljke odoljen. Trčeći se vraća nazad pod Milopojkino okrilje. Iz pravca dvora kralja Orlujskoga dolijeće na stotine orlova, od njihovih krila stvara se vjetar. Milopojka prikuplja snagu, podiže okrilje i u njemu Slavena i Iris. Svo troje odlijeću i spašavaju se od osvete Orlujskoga kralja i njegovih podanika – surih orlova.)

Gorski proplanak.
 (Let se prekida nad gorskim proplankom i Milopojka slijeće, umorna i zadihana.)

Slaven: Moramo okrijepiti Milopojku. 
Krijesnici: Gladna je.

Slaven: Čime bismo je mogli nahraniti? 

Iris: Ako smo to učili iz biologije, ti si taj koji bi morao znati takve stvari!
 (Udaljuju se, od lišća oblikuju košarice, beru maline, kupine i gljive. Ne primjećuju dolazak vila koje se okupljaju oko Milopojke, formirajući kolo u kojem će plesati, svirati i pjevati.)

Iris (prima se za sljepoočnice): Slavene, nešto čudno mi se događa. 

Slaven: Znaš, i meni se nekako… 

Iris: … drijema… 
Krijesnik 1: Sestrice joj vraćaju život. Pjesmom i plesom…

Krijesnik 2: Vilinskom vodom.

Krijesnik 3: Čarobnom pomasti.

Krijesnik 4: Napitkom života.

Milopojka (otvara oči): To ste vi, moje gorske sestrice! Zdrave bile, Smiljana, Mirta i Ružice! 

(Pridiže se i sama pleše s vilama u kolu. Na kraju se rastaju).

Milopojka: Ostajte mi zdravo...

Vila1: Sestro mila!

Vila2: Svakako pođi!

Vila3: I opet nam dođi!

(Nestankom vilinske jeke, Milopojka se prenula. Pogledom traži Slavena i Iris. Ugledala ih je uz rub proplanka. Razbuđuje ih, smješta u rubove oprave, uzlijeću i kreću put Zlomirova dvora).

8. Zlomirov kraj

(Slijetanje u Zlomirov dvorac. Milopojka pritrčava nepomičnoj kneginji Sunčanici.)

Milopojka: Pripremite napitak od odoljena - čudotvorne trave života! 

(Slaven i Iris prionjuju na sjeckanje i cijeđenje čarobne travke. Milopojka izgovara nešto nerazumljivo (vilinsku izreku), otvara Sunčaničinu žilu i u nju ukapava sedam kapi napitka. Žurno se priprema na odlazak.) 

Milopojka: Hoćete li moći dalje sami, junaci moji? 

Slaven: MOći ćemo, pogledaj nas koliki smo!

Milopojka: Ako me ikada budete zatrebali, dozovite me u mislima! 

(Zavijori ruhom, izvije se i nestane u obliku sunčeve zrake.) 

Sunčanica: Milopojko, gdje si? Snivaš li i ti? 

Slaven: Pssst, kneginjice, moramo žurno bježati. 

(Sunčanica se uplašeno osvrće, ne uspijeva razabrati Slavena i Iris, ali zazire od njihovih glasova).

Iris: Slavene, mi strašimo Sunčanicu... Ona nas se boji...

Slaven (otvara vrata tamnice): Mi smo za Sunčanicu čarolija!

Iris: Jednako kao što je Milopojka čarolija nama.

Slaven: Pritajimo se, nemojmo je plašiti! 

Iris: Imaš pravo. Pomozimo Sunčanici neprimjetno. 

(Sunčanica se iskrada iz kule i u njezinu podnožju susreće svoje podanike sa Sova planine – starinu Sedeslava, Mirnju, Prvana i Vilana. Za njom se tiho prikradaju Slaven i Iris.)

Sunčanica: Vjerni moji junaci, otkuda vi u Orlovu Gnijezdu? 

Starac Sedeslav (ruke diže prema nebu): Hvala vam bogovi svjetla!

Mironja: Hvala i tebi, Živo! 

Prvan: Hvala ti, Vide! I tebi Perune! 

Starac Sedeslav: Vratili ste nam našu Sunčanicu za koju smo vodili ovu bitku! 

Sunčanica: Kakvu bitku? 

Starac Sedeslav: Tešku bitku, Sunčanice draga. 

Mironja: Pokorili smo Orlovo Gnijezdo...

Prvan:  S njim i Zlomira.

Vilan: I sve njegove sluge. 

Sunčanica (krikne): Zar je Zlomir pao? 

Starac Sedeslav: Pao je, našom zaslugom!

Sunčanica: Joj, Sedeslave, što ste to učinili? Zlomir je bio više nesretan negoli zao! 

Krijesnik 1: I njega je prevarila Baba Roga.

Krijesnik 2: Zlomir je samo želio sazidati grad.

Krijesnik 3: I živjeti sretno u njemu.

Krijesnik 4: A Sunčanicu je otrovala Baba Roga.

Krijesnik 1: Jagodama.

Krijesnik 2: Zlomir je patio.

Krijesnik 3: On je kneginjicu volio.

(Sedeslav je na sve načine pokušavao umiriti Sunčanicu, ali uzalud. Stoga su Mironja i Prvan donijeli nosiljku i na nju položili klonulu Sunčanicu. Dok je Sunčanica 

jecala, Mironja i Prvan požurili su odnijeti je s ovoga tužnog mjesta. Iz staje se čuje rzanje Zlomirova konja.) 

Krijesnik 1: Zlomirov konj.

Krijesnik 2: Ne ostavljajte ga.

Krijesnik 3: Grad se sve brže urušava.

Krijesnik 4: Oslobodimo konja.

Iris: Čekaj, Slavene, ja ću ga pustiti.

Slaven: Ali...

Iris: Ne bojim ga se više! 

(Zajedničkim snagama otvaraju vrata i opraštaju se od konja. Konju oko vrata vise ključevi.)

Krijesnik 1: Ključevi!

Krijesnik 2: Ključevi!

Slaven: Iris, tvoji ključevi! 

Iris: Zlomir ih je objesio konju o vrat kako bi ih uvijek nosio u boj… 

Slaven: Možda je mislio kako će ga zaštititi?! 

Iris: Bili su mu amajlija. 

(Začuje se prasak. Orlovo se Gnijezdo urušava i nadalje. Tlo podrhtava. Iz pora donedavno neosvojive utvrde osipaju se zemlja i kamenje.)

Slaven: Ključevi, Iris! Uzmi ih… Čuješ li? 

Iris: Neka... Neka mu ostanu. Hajdemo kući! 

(Uzimaju Slavenov pustolovni ruksak, čarobne kamenice i njima složno zalupaju.)

9. Kod kuće

(Slaven u sobi sjedi za kompjutorom. Pod njegovim prozorom  djeca igraju graničara.) 

Borko (tri puta dovikuje isto): Hej, Slavene, dođi! Trebamo još jednog igrača! 

Slaven: Sutra, danas ne mogu! 

Mama (otvara vrata njegove sobe): Kako je bilo danas u školi? 

Slaven: Dobro! 

Mama: A biologija? 

Slaven: Ispravljena! 

Mama: Zato sam ti pripremila iznenađenje – divnu knjigu o planinskim visovima. 

(Telefonsko zvono prekida mamino veselje i Slavenovu potištenost.)

Mama (pruža mu slušalicu): Za tebe je! 

Iris: Javljam ti da je riješen problem s ključevima. 

Slaven: Što si ovoga puta izmislila? 

Iris: Nećeš vjerovati, ništa! 

Slaven: Ne vjerujem. 

Iris: Ozbiljno ti kažem, mami je došla prijateljica na kavu. 

Slaven: I? 

Iris: Sve sam lijepo priznala, a mama i prijateljica su se nasmijale. Rekle su da su u pitanju geni zbog kojih je i moja mama često gubila ključeve. 

Slaven (jednom rukom drži slušalicu, a drugom prelistava knjigu o planinskim visovima): Sjećaš li se onog referata za Šarulju? 

Iris: Joj, na njega sam potpuno zaboravila. 

Slaven: Sjećaš li se, ipak? 

Iris: Onog o planinskim visovima? 

Slaven: Da, baš tog. Što kažeš, kako bi bilo kada bismo opisali sva mjesta koja smo preletjeli s Milopojkom? 

Iris: Ja bih radije opisala događaje u dvorima kralja Orlujskoga! 

Slaven: Psst, što ti je, Iris? Netko će te čuti! Sutra ćemo o tome, može? 

Iris: Može. 

Slaven: Hajde, pitaj me još nešto. Mami bi ovaj razgovor mogao biti sumnjiv. 

Iris: Kad ćemo na Sova planinu? 

Slaven: Od tebe nikada neće postati prava špijunka. Hajde, zdravo sad. 

Iris: Baš si kompliciran. 

Slaven: Hej! 

Iris: Molim? 

Slaven: Drago mi je što si riješila problem ključeva. 

Mama (pojavljuje se na vratima): No, jesi li se napričao? 

(Slaven je otvorio usta kako bi odgovorio. Pogledao je u maminom smjeru i zanijemio. Mama u rukama drži čarobne kamenice.) 

Krijesnici (vrište iz pustolovnog ruksaka): Oprez! Uljez uništava blago! 

Mama: Kakvo ti je ovo smeće? 

Krijesnici: Uljez će uništiti blago! 

Slaven (bijesno se zatrči prema mami): To su moje najveće dragocjenosti. Ne diraj ih, jesi li me čula?! 

Mama: Ove kamenice dragocjenosti? Svašta! Kada bih udarila jednom o drugu, sigurno bi se razbile u mnoštvo sitnih kamičaka! 

(Vješto izmiče Slavenu. Iz sigurnog ugla sobe razdragano lupa i uzvikuje.)

Mama: Kuc, kuc! Kuc, kuc! 

Krijesnici: U napad! 

Slaven: Ali, ti si me učila da se tuđe stvari ne diraju...

Mama: Ovo nisu stvari, ovo je smeće... kuc-kuc...

Slaven: I da je svatko od nas osoba koja zaslužuje poštovanje...

Mama: Kuc-kuc...

Slaven:  Jesi li čula za Crnoboga, bjesove i Babu Rogu? 

Mama (smije se): To su priče za malu djecu, ha, ha, ha! Pokušavaš li me, možda, uplašiti? 

Slaven: Upozoravam te, u rukama držiš čarobne predmete. 

Mama: Ovo kamenje nazivaš čarobnim? 

Slaven: Samo se ti smij. Ove te kamenice mogu odnijeti na Sova planinu. 

Mama: Što si rekao? Mogu me odnijeti? Teleportirati? Ha-ha-ha… Gdje me to mogu odnijeti? 

Slaven: Na Sova planinu. 

Mama: Ooooo, krasno, besplatan godišnji odmor. 

Slaven: Ondje bi te mogli dočekati bjesovi! 

Mama: Jupiii, evo me, bjesovi! Spremite se, dolazim! 

(Mama je ruke podignula visoko iznad glave i udarila jednim kamenom o drugi. Slaven je zatvorio oči. Očekivao je najgore. Međutim, soba je bila posve jednaka kao i prije, a mama se i dalje veselo smijala.) 

Krijesnik 1: Tako prolaze oni koji ne vjeruju u čaroliju!

Krijesnik 2: Kamenice su u njihovim rukama nedjelotvorne.

(Slaven bez riječi sprema svoje čarobne kamenice i preslaguje pustolovni ruksak. Hrani svoju ribicu, a potom zaklap rastvorene udžbenike. Pere zube i priprema se za spavanje. Liježe, a sobom se čuju glasovi i razgovor krijesnika i pripovjedača iz prologa.)

Krijesnik 1: Sada, kada smo na kraju ove priče, još jednom ćemo ponoviti što je “jako važno”.

C: Važno je znati dobro slušati.

D: Slušati?

C: Tko dobro sluša, može čuti krijesnike, svoje dobre, kućne duhove. 

A: A da bismo ih čuli, još je važnije nešto drugo, nešto najvažnije...

SVI: Što je najvažnije?

A: Vjerovati u nemoguće!

B: Oni koji vjeruju u nemoguće, s nama su bili u zaboravljenu svijetu.

C: U svijetu bez televizora, računala i mobitela. 

D: U dobu u kojemu se pisalo pismom koje više ne poznajemo. 

A: Na prostoru nastanjenom snažnim, hirovitim, tvrdoglavim i razigranim bogovima… 

B: … orlovima, sovama, vilama i čarolijama.

C: I sve što smo činili, pratile su oči naših… 

SVI: Krijesnika – čuvara ovog kazališta! 

Slaven: Meni je važno i jedno obećanje.

Krijesnici: Kakvo obećanje?

Slaven: Da ćete vi - moja tajna, i nadalje ostati tajnom!

Krijesnici: Hoćemo! Posve sigurno.

Krijesnik 1: Sada ćemo se tiho iskrasti.

Krijesnik 2: Milopojka će zapjevati.

Krijesnik 3: I prisutne uspavati.

Krijesnik 4: A kada se probude, mislit će da su sve ovo sanjali.

POPIS LIKOVA

Glavni likovi

Slaven Lendić – učenik šestog razreda. Bavi se glumom, računalima i čitanjem pustolovnih knjiga. Treniranje karatea zamijenio je satovima gitare. Živi u Osijeku, na Sjenjaku

Iris Tomić – trenira plivanje i rado crta. Još uvijek ima velikih problema u pisanju nalivperom. Skuplja ukrase za kosu. Svira klavir i uči francuski. Živi u Osijeku. 

Sunčanica – kneginjica koja živi na Sova planini. Zoranova majka.

Krijesnici – dobri duhovi koji žive u poljima i ima ih uz svako selo. Bore se protiv zloduha. Krijesnici zloduhe sačekuju na raskrižjima. Zadržavaju ih sve do prvih pijetlova, a zatim se hvataju u koštac sa zlodusima. U pravilu su jači od zloduha i redovito ih svladavaju. 

Sporedni likovi 

Nastavnica povijesti – Višnja Marković, poznatija pod nadimkom Višeglava. Osim po nadimku, prepoznatljiva je po crvenoj čupavoj kosi, zelenom okviru metaliziranih naočala i posebnoj bilježnici u koju zapisuje prijestupe i sve ono što bi učenici najradije zaboravili. Kako je uvijek upućena u sva zbivanja, mnogi vjeruju kako zaista posjeduje više od jedne glave i više od dva oka.

Nastavnica biologije – Ljiljana Kovač, zaslužna za Slavenovu jedinicu „iz oprašivanja“, a time i za sva buduća zbivanja s krijesnicima. Vrlo je stroga i dosljedna. Učenici je nazivaju Spirogirom zbog njezine sklonosti složenoj, nitastoj algi o kojoj posebno rado drži predavanja. Voditeljica je skupine mladih biologa
Nastavnica književnosti – omiljena nastavnica većine učenika je Sanja Škeva, nastavnica književnosti. Voli biti dotjerana, a djevojčice je imitiraju. Iris već dugo želi prsten jednak onomu koji nastavnica Škeva nosi na svojoj desnoj ruci. Nije je još pitala koji miris upotrebljava, ali o tom pitanju razmišlja vrlo ozbiljno.
Nastavnica zemljopisa – Maricu Šarčević učenici oduvijek nazivaju Šaruljom. Sada je pred mirovinom, ali još uvijek vjeruje da naš planet moramo dobro poznavati kako bismo ga voljeli na pravi način.
Teta Nada – Slavenova teta. Čuvala ga je u vrijeme kada je Slaven pohađao vrtić. Nadarena je za pamćenje poslovica, recitacija, ali i događaja iz Slavenova najranijeg djetinjstva. Osim poslovica, razlikovala se po tome što je Slavena oduvijek doživljavala odraslim.   

Slavenova mama

Irisina mama

Djeca iz razreda

Sporedni mitološki likovi

Avari – pripadnici divljeg mongolskog naroda koji su se za vrijeme Prvog avarskog kaganata (područja avarske vlasti) rasprostirali od rijeke Don do Podravine. Njihovo je područje obuhvaćalo i sjeverna područja današnje Hrvatske.
Bjesovi – Crnobogovi pomoćnici, nerazdruživi od jedova. Dok bjesovi straše ljude, jedovi im žele oduzeti život.

Baba Roga – naziva se još Mrzlina, Morena, Morana, Baba Jaga, Baba Zima. Ljeti je lijepa djevojka koja traži nemoćne i nejake žrtve koje će otimati zimi. Suradnica je Crnoboga Troglava. Stanuje u Bezdanu u Morin domu. Predstavlja zatorne sile zimske prirode.

Crnobog – vladar Bezdana (ili Trtara). Sudac je onim dušama koje su za života bile u okrilju Krivde i Nepravde. Ljudi su mu iz straha prinosili žrtve ili ga zazivali da ih poštedi nesreće. Kada sudi, uvijek se pojavljuje u plamsajima plamena u kojima i nestaje. Suradnice su mu Mržnja, Nesloga i Kavga, a dvorjanici Podvala i Laž, Krađa i Nepravda, Pakost i Zloba. Moć crpi iz Mračnog jezera i Pratame.

Gurko – duh, izumitelj oranja. U starih je Prusa bio ratarsko božanstvo. Običavali su mu postavljati kipove ispod golemih hrastova. O vršidbi bi mu kip oblačili u kožu od prinesene žrtve.

Kečizube – malena šumska bića koja odlikuju veliki zubi i prodorne oči. Kada očima prostrijele putnika, on pada, a one  keze zube, raspomame čeljusti i kidaju se od smijeha.

Krivomjeri – nevidljiva bića od kojih se po poljima vide samo plamičci njihovih svjetiljaka i čuju zvukovi lanaca koje vuku za sobom. Mernek i Inđeler su dva krivomjera koja se često spominju u narodnim predajama.

Leteća guja – kći Orlujskoga kralja. Živjela je na strmoj hridi čuvajući travu života i njezin rujni cvijet. 

Milopojka – vila kojoj je Zlomir ukrao ruho za vrijeme njezina usamljeničkog kupanja na jezeru. Bez ruha je izgubila vilinsku moć, mladost i snagu. 

Orlujski kralj – kralj zemlje orlova koja je odijeljena nevidljivom međom od ostalog svijeta.

Ovasar – pojavljuje se u obliku čovjeka, ali je velik kao hrast, nalazi se uz vodu u mlinovima i po pustim mjestima.

Paklenjak – povezuje ga se s mitskim Paklenjakom (Pokola) koji je u trojstvu s Perunom i Potrimbom bio vrhovno božanstvo (Perun je bog gromovnik, Potrimba bog žetve, a Pokola, Paklenjak zloduh podzemlja). Živio je u udubini svetog duba, imao je žarovito lice i rasplamsale vlasi. Pred njim su stajale tri lubanje: čovječja, konjska i bikovska.

Perun – bog gromovnik, vlada zemaljskim nebom, zemljom, zrakom i oblacima. Nazivan je još Daždbog, Strilbog, Porin. Naoružan je gromovima, munjama i vatrenim strijelama. Osvetnik je krive zakletve.

Prvan – miljenik vila i kneginjice Sunčanice. Pripadnik naroda sa Sova planine.
Rusalke – vodene vile u koje se pretvaraju duše svojevoljnih utopljenica. Žive u vodenim dubinama u skupinama po tri, sedam, devet ili jedanaest. Zimi rijetko izlaze na površinu vode. Ljeti borave u krošnjama, a noću plešu na čistinama, posebno u noći mladog mjeseca. Gdje su plesale ostaje krug spaljene trave koji nikada više ne ozeleni. Smijeh im je poguban za one koji ga čuju, posebno za muškarce. Njihova godišnja proslava je nakon Duhova kada izmamljene proljećem napuštaju vodena obitavališta. Prema drevnom običaju, čast im se odaje povezivanjem grana raznobojnim krpicama. 
Srdan – pripadnik naroda sa Sova planine. Zbog ljubomore na Prvana, Srdan je sklopio savez s Vodanom. Naposljetku se pretvorio u vukodlaka protiv kojega su se borili Iris i Slaven.
Svarog – prabog, Staribog, Stari Vid, Svarun. On je Praotac i Tvorac. Stanuje na sedmom, najvišem nebu te je nazivan i Višnjibog. Vrhovni bog svih bogova dobra.
Svevid – blagi bog nebeskog kruga i blagog sunčanog svjetla koje oživljuje prirodu. Ljubimac je oca Svaroga. Nazivali su ga i Vid, Vido, Sutvid, Jaki Vid, Jakibog, Svanimir. Svevidov kip sastoji se od stupa sastavljena od tri dijela: gornji dio predstavlja Nav s bogovima, donji dio Bezdan s Črtom, a srednji dio svijet s ljudima. Svevid ima četiri glave kojima gleda na sve strane svijeta, u ruci drži rog obilja, a za pojasom mu se nalazi mač. Uz njega je njegov vjerni konj poznat kao Krilas, konj gatalac. U samom podnožju nalazi se šesteroruka neman koja pridržava stup.

Šarkanj – životinja koja postaje od starog soma ili zmije. Leti kao debela zmija, najčešće prema oblaku koji mu je zamjena za konja. Riga vatru, stvara jak vjetar i ima dug rep. Kada se Šarkanj spusti iz oblaka, postane čovjekom. U nekim legendama na Šarkanju jaši Gromovnik. 

Trebun – bog vršidbe, voda i ribarstva (Potrimba, Prvin). Sunčano božanstvo u proljetnom jednakonoćju u Hrvata. Oko glave je ovjenčan klasjem, osobito kada se prikazuje u liku Triglava. Posvećene su mu riba i zmija.

Vida – Svarogova žena, zaštitnica vjerenika i bračne sloge. Svarog je naziva Boženom i Prijom, poznata je i pod imenom Višnje koja sjedi s prstenom u desnici uz bok starome Vidu.
Vile – nadaravna ženska bića. 
Vodan – zao vodeni duh, gospodar voda i vodenih vila. Optočen je vodenim lišajevima. Umjesto ruku ima grane, a umjesto kose na glavi mu rastu crveno-smeđa vlakna nalik na sitno žilje. Ondje gdje mu se dotiču s tijelom, lijepe se uz široka i jaka pleća. Žarkocrvene oči obrubljene su mu širokim kolutovima. Boji se bijeloga luka, a može sviralom dozvati kišu.

Nazivaju ga još Vodenjak, Atermant, Vodeni čovjek i Vodboj. Vodenih duhova ima mnogo, ali je samo jedan njihov kralj, Vodan. On živi u staklenom dvorcu pod vodom i tamo mu služe oni koji su odvučeni na dno. 

Ušušur – zeleni vilenjak, zeleni čovjek, obrastao mahovinom, živi na dnu riječnoga vira privezan lancima. 

Vukodlak – vukodlacima postaju zli stvorovi nakon smrti ako im grob nije proboden glogovim kolcem užgana vrha. Vukodlakom mogu postati i živi ljudi kada se za vrijeme sna opašu remenom. Tada napuštaju svoje tijelo i posvećuju se lovu na ljude i životinje. Vukodlaka se može svladati glogovim kolcem ili uz pomoć krijesnika. Strahuje od crnoga vranca bez biljega (lise), kao i od pijetlova pjeva. Ako ga se svlada nakon kukurikanja prvih pijetlova, može se dogoditi da se svladana vukodlakova duša više ne može vratiti u tijelo. Tada ljudi nalaze vukodlakovo tijelo mrtvo u postelji.

Zlomir – Sunčaničin udvarač i tamničar. Graditelj Orlova Gnijezda, utvrde koja se nakon Zlomirove pogibije svakodnevno urušava.

Zoran – Sunčaničin sin, obdaren brojnim darovima vila suđenica. Prema proročanstvu, trebao bi povesti ljude u svijetlu zemlju (današnja Hrvatska).

Živa – božica života, daruje život, rodnost i plodnost. U okviru Živinih životnih radova bile su još pjesma, svirka i glazba, jer Živa je vedra, bodri i oživljava u tuzi i radosti. Živi su se utjecale nerodilje kako bi izmolile roda i ploda. Nazivana je i Donjom Gospom. Oprečna je Morani koja oduzima život.
NEPOSLUH I PROPUH
Kao svaku sobu dobra đaka,

I Dinkovu krasi sila olovaka,

Globus, šator, knjige i računalo, 

Teleskop, mikroskop, pano i ravnalo.

Tu su još gitare, frule,
Bubnjevi i oštre strijele,

Kajdanke, barjaci, melodika,
Udaraljke, mač i zviždaljka.

Nasred sobe pune šarenila, 
Leži sag istkan od plavetnila. 
Osim Dinka, on nikome ne otkriva,

Kakvo blago u svom tkanju skriva. 
Svakog dana iznova,

Kratko nakon sumraka,

Plavi sag se pretvara

U letača zvjezdana.

Prvo se od poda diže,

Zatim ga i tajna stiže:

Zbirka snažnih vjetrova,

Zračnih struja i vihora. 

Resama ih razmrsi,

Bofore im izmjeri.

Uspavanog Dinka pridigne,

U noćno se nebo vine.   

Sag i Dinko letjeli su čak do mora, 
Dotaknuli su vrh velebitskih gora,

Preksinoć su maestralno maestrirali,

Zvjezdicama virtuozno orkestrirali.
Obgrljeni plaštom Mirohrane dive,

Rastjerali su oblake olujne i sive.  

Razdragane note napustile su kajdanku,

Složno se poredale u nebesku uspavanku. 
Zvjezdice i vile okružile su zvijezdu Danicu,

Mjesec se naklonio i otpjevao solo dionicu.
Perun je zagrmio i otputio munju – dvije,

Jaroslav je pomislio: na nebu se bitka bije. 

Kući su se vratili čim su ugledali Zoru 

- Dinko krevetu, sag mjestu na podu.
Dinko se prenuo, odjenuo i umio,

Pogledao se u zrcalo, torbu je pospremio.
Ponovio je zbivanja od prošle noći,
Al' sat je podsjetio: vrijeme je u školu poći.

Za Dinkom su se zatvorila vrata,

- eto nove zgode i u ovoj priči obrata: 
Neposluh je iz sagovih resa izronio,

protegnuo se i objesno poskočio.

Rastvorio je prozore,

Pretražio ladice, ormare,

Zasvirao melodiku, 
Pošarao kajdanku,

Zaudarao udaraljku,

Zapištao na pištaljku...

Plavi sag se meškoljio,

Tijelom je migoljio,

Zbirku vjetrova je umirivao,

Resama je privezivao. 

Vjetrove je utanjivao,

Od Neposluha ih prikrivao.

Ali, jao, Neposluh je zamijetio

Vjetrovite zbirke jedan dio,

U tri skoka joj je pristupio,

I okupljene vjetrove raspustio.

Zapuhao je maestral,

Zatim jugo, s njim i bura,

Sjevernjak i tramontana,

Pulenat, levanat, široko,
Oštro i istočnjak,

Orkan, lebić i tornado.
Neposluh se veselio,

Pomagača je pridobio.
Propuh se naklonio,

Uljudno se predstavio.
Silno se napuhnuo,

I po sobi razmahnuo.

Poletjela je posteljina,

Odjeća i sva prašina,
Note su se razbježale,

Zavjese su plesat stale,

Knjige su se razlistale,

Gitare zaječale,

Udaraljke zazvečale,
Flauta je zapištala,

Zviždaljka zazviždala,

Figurice popadale,

I u pomoć pozvale.

Sag je bio nemoćan,

I resama svojim vezan.

Primirje je zatražio, 

Al' Propuh  je još rastao.

Dotaknuo je čak i strop

Prekinuo svjetla snop,
U šator se uvukao,
A ovaj je zaplakao.
Krilima je lamatao,
užadima škrgutao:

Krijesnici pritecite, 

Policiji sve recite,
Prijavite Neposluha
I sudruga mu Propuha, 


Da razvezali su moja krila,

Te da udaraju sada njima. 

Zlostavljaju sve u sobi,

Potčinjuju nas svojoj volji. 

Silna cika, ružna graja
Dovele su stvar do kraja.
U obranu od urotnika,

Ustala su sobna vrata.

Krijesnici su ih otvorili,
Zatim su ih zatvorili,

Sve su ovo ponovili,
I u bitku uplovili. 
Frule su uzdahnule,
A figure odahnule.

Poslale su izvidnika

Starog našeg bojovnika,

Prvog od svih kraljeva

- Čuvenoga Tomislava. 
Kralj je odmah uvidio,
Tko će izvuć' deblji dio:
Neposluh se umanjio,

Propuh se utanjio.
Vjetrovi posustali,

Bez reda su vrludali.
Kao da su ostarjeli, 
Zgureni i oslabjeli.
Pod sagom su se sakrili,
Zbirci su se vratili.

Izrekli su pokajanja,

Prisegnuli na obećanja,

Posve su se zgurili,

U priču se pretvorili.

Odlučili su tihi biti,

Neke lijepe snove sniti,
S Propuhom se ne družiti,
Neposluhu ne služiti.
Plavi sag se ispružio,

Od svega se premorio.
Rese je uredio,

Počešljan je opet bio.
Lijepo se opustio,

I počinku prepustio.
Jasna Horvat, 2009.
MALI  PRINC

Dramatizirano prema izvorniku Antoine de Saint-Exupery 

Osijek, 1999.

Prije dizanja zavjese izlazi pripovjedač i obraća se gledateljima.
Bio jednom jedan Mali Princ i živio na jednoj planeti tek nešto malo većoj od njega sama, a bio mu je potreban prijatelj.

I. čin

Četvero djece vraća se u sumrak s teškim školskim torbama.

Mirta: Dosta mi je škole, a posebno matematike. Toliko želim tu četvorku iz množenja! Čini mi se kako bih za nju sve dala.
Zrinka: Ma, trojka ili četvorka, baš me briga... Bitno je ono što Ti je na glavi,... Zamisli da mi je kosa ljubičasta, bila bih u svim osnovnim školama glavna. Pozivali bi me na priredbe kao zvijezdu, možda bih čak i na televiziji nešto otpjevala!

Ivan: Vi djevojčice, samo neke gluposti želite! A koliko se ja mučim? Znate li kako već od proljeća vježbam evo ovu nogu (pokazuje na desnu nogu) – dižem utege, trčim oko igrališta i navečer i ujutro, ne bih li bio najbrža noga Slavonije i Baranje, ali, uzalud! Još uvijek sjedim na stolcu za rezerve...

Zastane, i podrugljivo podvikne u smjeru Iskrice.

Ivan: Vidite nju! Sva je važna! Ti valjda ništa ne želiš? 

Iskrica: Želim, želim... Ali, moja želja je drugačija! Vaše želje se tako lako mogu ostvariti.
Zrinka: Tebi je lako biti glavna zvijezda svih škola, ili pjevačica? Oooooo, jako si mi skromna? 

Iskrica bez riječi na sve to odmahuje.

Mirta: Što bi htjela? Peticu iz svega? (Obraća se publici: Djeco, pomozite nam  otkriti koja je to tajna želja. Počinje skandiranje: ŽELJA! ŽELJA! ŽELJA!)

Iskrica: No, dobro, reći ću vam iako se bojim vašega podsmijeha. Moja je želja upoznati Maloga Princa. Do sada sam saznala puno toga o velikim kraljevima, hrabrim osvajačima, gusarima, princezama, balerinama, kontesama i groficama, ali, meni je najveća želja saznati postoji li negdje na ovom svijetu – na zemlji, ili, možda, negdje na nebu dječak koji je dovoljno velik da ga zovu Princ i dovoljno malen da bi se htio družiti sa mnom, i istodobno me uputiti u to što znači kraljevati.

Mjesec: Ohoho, poslušajte to! Vi, tako veliki, ne znate postoji li Mali Princ koji bi volio imati prijatelja? Ohoho, ja znam to!

Djeca žamore začuđeno.

Mirta: Što to Mjesec priča?
Zrinka: Hoće li nam otkriti sve do kraja?
Iskrica: Mjeseče, iz koje države je? Na kojemu ga kontinentu možemo pronaći?
Mjesec: Država? Kontinent? Prave ste neznalice! Ja sam gospodar Neba, Zvijezda i Planeta, a ne političar! Mali Princ je s Asteroida B 612.

Djeca: Asteroid B 612? Što je to? Novi tip aviona?
Gospodin Oblak Munjomlat: Dobar dan, ja sam Oblak Munjomlat. Kako živim gore, na visokoj nozi - ja sve znam, ja sve znam... Ponekad svijet krasim svojim bijelim oblinama, a ponekad ga strašim munjama i gromovima. Asteroid B 612, to vam jamčim, najnovija je video-igra...
Prekida ga Gospođica Namiguša-Zvjezdica (sva ukrašena i treperava, izgleda kao božićno drvce).

Gospođica Namiguša-Zvjezdica: Dakle, svašta! Nisam li i ja možda neka video-igra?

Asteroidi su moji rođaci. Neki su od mene veći, a neki manji. Asteroid B 612 je rodna planeta Maloga Princa jedva  veća od obične kuće ovih zemljana. Na njoj su dva živa vulkana na kojima on priprema doručak, i jedan ugasli vulkan.

Mjesec: Da, da, to sam baš htio reći. Mali Princ je svakoga dana čistio svoje vulkane.

Prekida ga oblak.

Gospodin Oblak Munjomlat: Čistiti? Vulkane? Zar te poslove ne rade mame? Ili, možda, čistači? 

Gospođica Namiguša-Zvjezdica: Ti baš ništa ne znaš o asteroidima! Asteroid Maloga Princa je toliko malen da na njemu nije bilo nikoga osim Princa, jedne  Ruže, i izdanaka baobaba.

Slika planeta.

Gospodin Oblak Munjomlat: Pa zašto ta baba onda nije uređivala planetu?
Svi u glasu: Baba?

Mjesec: Baobab je ogromno drvo koje bi zakrčilo cijeli Asteroid kada bi naraslo u svoj svojoj veličini.

Slika planeta punog baobaba.

Gospodin Oblak Munjomlat: Dobro, dobro, ali Ruža je mogla nešto pospremiti i sama. Na primjer, ako moja gospođa Oblak, ne napravi ručak i ne pospremi cijelu kuću, ja joj odmah uputim kao upozorenje tri do četiri munje, a zatim i pokoji grom!

Čuju se gromovi, zasijevaju munje, a djeca u glas viknu: Uaaaaa.........

Na sceni se pojavljuje Mali Princ, pod rukom držeći kutiju. U pozadini, do kraja predstave, ostaje maketa njegova asteroida.

Mali Princ: Moja Ruža je prekrasan cvijet. Došla je u obliku sjemenke. Svakoga dana sam je zalijevao. Zajedno smo gledali odlaske Gospođice Sunčice. Znate li, Gospođice Sunčice kako ste nam jednoga dana otišli 43 puta? 43 puta sam se rastajao s Vama, a moja Ruža je uvijek bila uz mene. Mirisom je obavijala planet, a ja se tomu nisam znao radovati.

Ruža (progovara s planeta): Svakoga dana si me zalijevao, pokrivao me staklenim zvonom i štitio od vjetra i gusjenica,...   Ja te volim. Ja sam kriva što o tomu nisi ništa znao. Nastoj biti sretan...

Mali Princ: Sada ju ništa ne štiti od vjetra. Niti od gusjenica.
Ruža: Nisam baš toliko prehlađena... Dobro će mi doći svježi noćni zrak. Ja sam cvijet.

Mali Princ: A životinje...

Ruža: Moram podnijeti dvije, tri gusjenice ako želim upoznati leptire. Čini se kako su leptiri vrlo lijepi. Tko će me inače posjetiti? Ti ćeš biti daleko. A velikih se životinja ne bojim. Imam i ja kandže, svoje trnje.

Mali Princ ostaje u sjeni ili odlazi iza pozornice.

Gospođica Sunčica: Jednoga jutra, tek što sam obasjala taj mali planet, Princ je odlučio otići.

Oblak i djeca uglas: Kako? Kako?

Gospodin Oblak Munjomlat: Putuje se, probajmo se prisjetiti: heliii-kopterima, brooo-dovima, vlaaa-kovima, baaa-lonima, aaaa-vionima, autooo-mobilima, autooo-busima, raketama, ...?

Gospođica Namiguša-Zvjezdica: Za svoj bijeg iskoristio je jednu seobu divljih ptica.

(lutke na prutu koje predstavljaju princa i ptice u letu)

Na prvom planetu kojega je posjetio živio je Kralj.

 Gospođica Namiguša-Zvjezdica ostaje u polumraku scene. Mali Princ prilazi Kralju.

Kralj sjedi na jednostavom, ali veličanstvenom prijestolju. Odjeven je u purpur i hermelin, a odjeća mu zaprema cijeli planet. 
Kralj poviče: – Ah, evo jednog podanika! Približi se kako bih te bolje osmotrio!

Mali Princ premjesti se s noge na nogu. Pokuša se približiti Kralju, ali ga u tom naumu ometa kraljev plašt koji se prostire posvuda uokolo. 
Kralj: Nedopustivo! Zabranjujem ti zijevanje! Ili, još bolje, naređujem ti zijevanje!
Mali Princ učini kretnju kojom bi sjeo.

Kralj: Naređujem Ti - sjedni! Naređujem Ti – slušaj me! Ja sam ovdje apsolutni vladar!
Mali Princ: Kralju, kada imate toliku moć, ... želio bih vidjeti zalazak Sunca. Učinite mi to zadovoljstvo. Naredite Suncu neka zađe!

Kralj: Imat ćeš svoj zalazak Sunca. Zahtijevat ću ga, ali kada za to budu bili povoljni uvjeti, a to će biti oko Vijesti u 8 sati navečer. Vidjet ćeš kako će me Sunce lijepo poslušati...
Mali Princ: Ali, Sunce će tada zaći i ovako i onako! ... Nemam više što raditi ovdje. Tu je dosadno. Odlazim!
Kralj: Nemoj otići. Imenovat ću te ministrom, sucem, ili bi radije bio general?

(vidjevši da Mali Princ odlazi, dovikuje mu): Imenujem te svojim poslanikom!

Čuješ?! Poslanikom!

Mali Princ (za sebe, gledalištu): Odrasli su vrlo čudni! Čini se kako jedino znaju ponavljati: Slušaj me, slušaj me, a sami ne čuju ni sebe ni druge.
Gospođica Namiguša-Zvjezdica: Mali Princ se uputi prema sljedećem planetu. Na njemu živi Uobraženko.

Uobraženko: Al’ sam divan, al’ sam krasan!!! Ah! Ah!... Evo mi pristiže još jedan obožavatelj!
Mali Princ: Dobar dan! Imate smiješan šešir!

Uobraženko: Služi mi kako bih odzdravljao dok mi kliču kada mi se dive (žonglira šeširom)! Ti mi se doista diviš?

Mali Princ: Što znači diviti se?

Uobraženko: Diviti se znači priznati kako sam ja najljepši, najbolje odjeven, najbogatiji i najpametniji čovjek na cijelom planetu.

Mali Princ: Ali, ti si sam na ovom planetu! No, ako će te to učiniti sretnim, dobro, divim ti se! (Odmahuje rukom, i odlazi. Govori za sebe, gledalištu: Odrasli su neodrasli!)

 Gospođica Namiguša-Zvjezdica: Na trećem planetu koju je posjetio Mali Princ živio je Pijanac.
(Pijanac crvenoga nosa sjedi šutke, a ispred njega nalaze se dvije gomile boca – u jednoj su prazne boce, a u drugoj pune.)

Mali Princ: Što ti tu radiš?
Pijanac (turobno): Pijem.

Mali Princ: Zašto piješ?

Pijanac: Kako bih zaboravio.

Mali Princ: Što bi zaboravio?
Pijanac: Zaboravio bih kako se stidim.
Mali Princ: Čega se stidiš?

Pijanac: Stidim se što pijem!
Mali Princ (zbunjeno): Ali, ti piješ zato što se stidiš što piješ! Djeca za takve odgovore dobivaju jedinice! (Posloži prazne boce u pravilan četverokut i odlazi. Govori gledalištu: Odrasli od otpada stvaraju planine i umjesto da hodaju neprestance leže i tuguju.)

Gospođica Namiguša-Zvjezdica: Mali Princ se nadao kako će možda na četvrtom planetu pronaći prijatelja. Na četvrtom planetu živi vrlo užurbana osoba. Ujedno je i jako ozbiljna osoba, uvijek je u pravu i nikada se ne prestaje brinuti. Na četvrtom planetu živi Poslovni čovjek.

Poslovni čovjek piše i ne podiže glavu ni pri dolasku Maloga Princa.

Mali Princ: Dobar dan. Ugasila Vam se cigareta.
Poslovni čovjek: Tri i dva su pet, pet i sedam dvanaest, dobar dan, dvadesetosam, nemam vremena ponovno ju zapaliti, pet stotina jedan milijun šest stotina dvadeset dvije tisuće sedam stotina trideset jedan.

Mali Princ: Čega?
Poslovni čovjek (nervozno): Kako čega? Milijun zvijezda! Ometaš me... Nemam vremena!

Mali Princ: I što radiš s tim zvijezdama?
Poslovni čovjek: Ništa. Posjedujem ih!

Mali Princ: Ali, ja sam već vidio jednoga Kralja koji posjeduje sve...
Poslovni čovjek:  Kraljevi ništa ne posjeduju. Oni vladaju, a ja posjedujem. To me čini bogatim, pa mogu kupovati i druge zvijezde ako ih netko nađe.
Mali Princ: Kako netko može posjedovati zvijezde? Ne možeš ih odnijeti kući, niti staviti u ladicu, niti pričati s njima.
Poslovni čovjek: Ali ih mogu staviti u banku. Lijepo napišem na komadiću papira broj mojih zvijezda, a zatim taj papirić zaključam u ladicu.

Mali Princ: Ja imam Ružu koju svaki dan zalijevam, i tri vulkana koja čistim. I za moje vulkane i za moju Ružu korisno je što ih posjedujem, ali ti, ti nisi koristan zvijezdama.

Mali Princ bježi, a Poslovni čovjek bezuspješno traži odgovor. Mali Princ se okreće gledateljima: Odrasli su toliko ozbiljni da su posve neozbiljni. 
Gospođica Namiguša-Zvjezdica: Peti planet najmanji je od svih koje koje posjetio Mali Princ. Na njemu je mjesta tek za jednu uličnu svjetiljku i njegova jedinog stanovnika – Noćobdiju.

Mali Princ: Zašto si upravo ugasio svjetiljku?
Noćobdija: Takva je naredba. Dobra večer.

Mali Princ: Zašto si je sada upalio?
Noćobdija: Takva je naredba. Naredba je naredba! Dobar dan... Planet se svakim danom sve više smanjuje, i sve brže okreće, stoga dan traje samo jednu minutu. Kako se naredba nije promijenila, svjetiljku palim i gasim svake minute. Dobra večer!
Mali Princ: Baš nemaš sreće!
Noćobdija: Nemam sreće. Dobar dan!
Mali Princ počinje se okretati u krug i cijeli svijet pretvara se u vrtuljak. U vrtlogu okretanja sve više se udaljava od Noćobdije i njegova planeta. Udaljavajući se Mali Princ zaključuje. Noćobdiji bih bio prijatelj. Moja težina usporila bi okretanje njegova planeta, ali njegov planet je vrlo malena. Na njemu nema mjesta za dvojicu.

 Gospođica Namiguša-Zvjezdica: Na šestom, najvećem i najljepšem  planetu, živi pisac. Pitate se tko je pisac? Pisac je čovjek koji piše velike knjige kako bi vas one dočekale u budućnosti.Ovisno o tome kakve su knjige koje piše pisac takav je i pisac. Da, dobro ste razumjeli, pisca određuju knjige koje pisac stvara. 
Mali Princ: Prvi put vidim pisca. Jeste li vi pričopisac ili ste neki drugi pisac?
Zemljopisac (pokazuje na globus i atlas): Ja sam Zemljopisac, učenjak koji zna gdje se nalaze mora, rijeke, gradovi, planine i pustinje. 
Mali Princ: Vaš je planet vrlo lijep. Ima li na njemu oceana, gradova, rijeka ili pustinja?

Zemljopisac: To ne mogu znati, jer nisam istraživač. Ja ispitujem istraživače i bilježim njihove uspomene. Ali ti bi to morao znati. Ti dolaziš izdaleka, vidio si ono što drugi ni ne slute. Ti si istraživač! Opisat ćeš mi svoj planet! (otvara zapisnik, šilji olovku)

Mali Princ: Oh! Kod mene je sve jako maleno. Imam tri vulkana. Dva živa i jedan ugasli. Ali nikad se ne zna, možda će jednom oživjeti moj ugasli vulkan. Imam i jednu Ružu.
Zemljopisac: Mi ne bilježimo cvijeće.
Mali Princ: Ali zašto? Cvijeće je od svega najljepše!

Zemljopisac: Zato što je cvijeće prolazno.
Mali Princ: Što znači prolazno?
Zemljopisac: Ono čemu prijeti bliska propast.

Mali Princ: Zar mojoj Ruži prijeti bliska propast?

Zemljopisac: Dakako.

Mali Princ (za sebe): Moja je Ruža prolazna, ona ima samo četiri trna kako bi se branila od svijeta! A ja sam je ostavio kod kuće sasvim samu! Ponovno se ohrabri:

Savjetujte mi, molim! Koga ili što bih mogao posjetiti?

Zemljopisac: Planet Zemlju. Zemlja je na dobru glasu.

Gospođica Namiguša-Zvjezdica: Mali Princ zaokupljen mislima o svojoj Ruži napušta Zemljopisca i polazi u posjet planetu Zemlji.
II. čin

Oblačić lijevi: Pustinja, konačno! Danas sam oblačio nad gradovima, selima, školama i vrtićima. 

Oblačić desni: Obišao sam svih sedam kontinenata, i izbjegao sedam tisuća profesora zemljopisa, devet stotina tisuća poslovnih ljudi, sedam i pol milijuna pijanaca, tri stotine jedanaest milijuna uobraženih, to jest nekoliko milijardi odraslih osoba. 

Oblačić donji: Kada bih barem pronašao planet na kojoj žive samo djeca, uživao bih. Zamislite kakvo bih im veslje priuštio kada bi ih usred igre zalio s 28 litara kiše! 

Oblačić gornji: A odrasli? Kako vam se čine? 

Oblačić lijevi: Sebe smatraju strašno važnima, a prave su kukavice.

Gospodin Oblak Munjomlat:  Izumili su sve moguće zaštite: kišobranima se brane od kiše, gromobranima od gromova, bundama i lopatama od snijega, suncobranima od sunca... Jasno je kao dan – odrasli su kukavice!
Gospođica Sunčica: Gospodine Oblače, Gospodine Oblače! Nisi li strog? Svi se ponekad bojimo.
Gospodin Oblak Munjomlat: Možda drugi, ali ne i Oblak Munjomlat. Koga bih li se ja, tako snažan i gromoglasan, mogao bojati?

Gospođa Oblak: Munjomlateeeeeeee! Dolazi s mjesta kući, Munjomlateee!

Gospodin Oblak Munjomlat: Da, draga, jurim, evo me, ... joj, uh, joj, ... stižem!
Gospođica Sunčica: I od hrabroga ima hrabriji, i od jakoga ima jači! Ipak, Oblak je u jednom u pravu. Pustinja je prostor bez ljudi i bez gužve te je u njoj mir. U pustinji je stoga moje carstvo.

Zrno pijeska: Oprosti, gospođice Sunčice, što te želim ispraviti ja, obično malo zrno pijeska. ti me griješ cijeloga dana, a za noći koje su tako strašno hladne bez tvoga sjaja, željno iščekujem tvoj jutarnji dolazak. Ipak, moram te ispraviti, pustinja nije samo tvoje carstvo. Tu carujemo i mi, tvoji podanici – brojna zrna pijeska s nevidljivim svijetom malih i velikih životinja.

Gospođica Sunčica (zijeva): Mmmm, silno mi se spava... mmmmmmm, vidimo se sutra, laku noć vam želim svima.

Zrno pijeska: Joj, stiže nam još jedna hladna noć. Pustinjske su noći tako – hladne, hladne, hladne... Ohoho, što je to, netko nam je došao?! 

Mali Princ hoda s kutijom pod rukom, gledajući prema nebu u potrazi za svojim planetom. 

Mali Princ: Ono je moj planet.. Ne... ono je moj planeta...

Zrno pijeska: Ti si novi? Nisi iz ovoga kraja?

Mali Princ: Pogledaj moj planet. Upravo je iznad nas... Ah, kako je daleko! I kako je sjajan. Jesu li zvijezde osvijetljene zato da bi jednoga dana svatko mogao naći svoj planet?(pogleda u Zrno pijeska) S kojeg si ti planeta?

Zrno pijeska:  Ja imam samo jedan planet – Zemlju. Ali, možda si u pravu, možda i mene čeka jedna od onih zvijezda... Oprosti, moram te pitati: što imaš u toj kutiji?

Neku dragocjenost?
Mali Princ: U kutiji je ovca.
Zrno pijeska: Ovca? Ovce se ne nose u kutiji. A i kutija je lagana, kao da je prazna. Koje je boje tvoja ovca?

Mali Princ: Ako se malo potrudiš, možeš zamisliti ovcu kakvu želiš. Moja ovca je bijela, i nosim je na svoj planet. Ondje će brstiti mladice baobaba i zbog toga će maleni planet postati prostran i čist. Znaš, mene čeka jedna Ruža. To je cvijet kakvoga nitko drugi nema i zbog nje sam bogat.

Zmija: Oooo, stigao nam je gost? Dobra večer, dobra večer!

Mali Princ: Dobra večer! Kako si ti čudan stvor – tanka si kao prst! Jesi li ti čovjek? Tražim ljude jer se u pustinji osjećam pomalo osamljeno.

Zmija: Ne, ja sam zmija, i premda sam tanka kao prst moćnija sam od kraljevskoga prsta. Koga ja dotaknem, taj se vraća u zemlju iz koje je doša... pssssss...

Zrno pijeska: Ne moraš se bojati Zmije. Ti si čist i dolaziš s jedne zvijezde, tebi neće ništa. Čuješ, Zmijo, kaže kako je osamljen bez ljudi. Zar još nisi doznao da je svaki čovjek osamljen kada je među ljudima?

Mali Princ: Ne znam ništa o ljudima. Zato ih i tražim, tražim prijatelja.

Zmija: Želim ti sreću, mali putniče. Pripremi se na dugo lutanje.


 
Danima hodaju kroz pustinju.

Mali Princ: Zrno, kakav vam je to planet, na njemu ne postoji ništa drugo osim pijeska. Čak nema ni ljudi. Sve je pusto i ružno.

Zrno pijeska: Oprosti, Prinče, oprosti. Pijesak i pustinja moj su dom, meni lijep i ja ga volim. Na trenutak sam zaboravio kako si ti nalik čovjeku, i kako želiš vidjeti život onih kojima si nalik. Evo, ovaj put vodi ljudima. Pođimo njime!



Nailaze na ružičnjak pun rascvjetalih ruža.

Zrno pijeska: To su ruže, mirisne i zanosne. 


Mali Princ ustukne, prekriva usta rukama. Čini se kao da je u strahu.

Mali Princ: Zrno, jesu li to ruže?(počinje plakati) Moja mi je Ruža pričala kako je jedinstvena na čitavom svijetu. Kada bi vidjela toliko ruža sličnih njoj postala bi silno nesretna... Vjerovao sam kako sam bogat zato što imam jedinstven cvijet, a istina je posve drugačija – ja posjedujem samo običnu Ružu.


Princ neutješno plače. Pojavljuje se Lisica, oprezno izviruje ispod krošnje drveta.

Lisica: Dobar dan!

              Princ se okreće, pogledom traži Lisicu.

Mali Princ: Dobar dan! Tko si ti? Vrlo si lijepa? Hoćeš li se igrati sa mnom?

Lisica: Ja sam Lisica. Ne mogu se igrati s tobom jer me nisi pripitomio!

Mali Princ: Pripitomio? Ne znam što to znači. Ja samo tražim prijatelja.

Lisica: Ako me pripitomiš, bit ćemo potrebni jedno drugome. Ti ćeš za mene biti jedini dječak na svijetu. Ja ću za tebe biti jedina Lisica na svijetu.

Mali Princ: Ah, tako... Lisice, mislim kako sam već pripitomljen. Znaš, postoji jedan mali planeti  na kojem živi jedna Ruža. Čini se kako Ruža odavna pripitomila.

Lisica: Hmmm, hmmmm... To je moguće, hmmmmmm... A ima li na tom planetu lovaca?

Mali Princ: Nema.

Lisica: Ohohoh, to je jako zanimljivo! Ima li možda kokoši, finih, masnih kokica?

Mali Princ: Nema.

Lisica: Ah, ništa nije savršeno.

Mali Princ: Jesam li te sada pripitomio? Prije si bila obična lisica, slična svim drugim lisicama. Ali, ja sam te sada napravio svojom prijateljicom, ti si od sada jedinstvena na svijetu! Ja sam od sada odgovoran za tebe!

Lisica: Zbogom, Mali moj Prinče, pronađi svoju Ružu koju si pripitomio. I zapamti, čovjek samo srcem dobro vidi. Bitno je očima nevidljivo. Čuješ me... bitno je očima nevidljivo!

Mali Princ se vraća u pustinju, sjeda uz Zrno pijeska, spušta se noć.

Mali Princ: Zrno, silno sam žedan. Hajdemo potražiti neki zdenac.

Zrno pijeska: Uzaludno je, tražiti zdenac u pustinjskom prostranstvu... No, dobro, ionako mi je hladno, možda se hodanjem ugrijem.


Promatraju zvijezde.

Mali Princ: Zvijezde su lijepe. Ne samozbog njihova sjaja nego zbog jednoga cvijeta kojega ne vidimo, ali znam da postoji. I pustinja je lijepa. Lijepom je čini spoznaja kako se u njoj skriva izvor.



Zrno pijeska zasvjetluca.

Zrno pijeska: Da, ono što daje ljepotu nevidljivo je. Vidiš, i ja pod mjesečinom lijepo svjetlucam. Ono što meni daje ljepotu moja je nevidljiva svjetlost. Oči su slijepe, treba gledati srcem.

    
Iza te rečenice pronalaze zdenac.

Mali Princ: Mmmmm, kako je ukusna voda, ukusnija je od svega ostalog... drukčija je i od najfinije hrane ...Je li to zato što mo ju dugo tražili i željeli. Je li zato, Zrno?

Zrno pijeska: Da, i meni do sada voda nikada nije tako prijala. Znaš, kiša u pustinji pada rijetko, ali sama dođe. (ponosno dodaje) Ovo je prva voda koju sam ja pronašao!
Mali Princ (sjetno): Predugo sam na Zemlji... sutra će biti godinu dana.

Zrno pijeska: Misliš li da je naš susret bio slučajan? Kada smo se susreli ti si se već želio vratiti svom planetu i svojoj Ruži?



Princ potvrdi obaranjem pogleda. Ostavlja dojam krivca.

Mali Princ: S dolaskom Jutra moja će se zvijezda nalaziti točno iznad mjesta na koje sam se spustio prije godinu dana. Ako u pravi trenutak dotaknem sunčevu zraku, uspjet ću se vratiti kući s ovcom, kutijom za ovcu i brnjicom (šapatom, povjerljivo: kako mi ne bi pojela Ružu).

Zrno pijeska (panično): Ali, ja ću tada ponovno biti sam, neću više imati prijatelja!
Mali Princ: Gledat ćeš noću zvijezde, a među njima i moju zvijezdu. Sve će one biti tvoje prijateljice. Sa svog planeta slat ću ti  osmijehe i veselje. Ti ćeš jedini imati nasmijane zvijezde. Ti ćeš biti jedino Zrno pijeska kojega će zvijezde tjerati na smijeh. Evo, sunčeve zrake. (scenom bljesne žuta zraka munje).
Sve je u mraku. Puno zvijezda (djevojčice na štapićima drže zvijezde kojima mašu i pozdravljaju publiku).

Pripovjedač: Mali se Princ vratio svom planetu i Ruži. Ako vas zanima što se dogodilo na njegovom planetu, je li ovca pojela Ružu, ili,  je Ruža, možda, bocnula ovcu, dovoljno je pogledati nebo i vidjet ćete kako se neprestance sve mijenja.  

LIKOVI

Gospodin Oblak Munjomlat

Gospođa Oblak Munjomlat

Gospođica Namiguša-Zvjezdica

Gospođica Sunčica

Iskrica

Ivan

Kralj

Lisica

Mali Princ

Mirta

Noćobdija

Oblačić desni

Oblačić donji

Oblačić gornji

Oblačić lijevi

Pijanac

Poslovni čovjek

Pripovjedač

Ruža

Uobraženko

Zemljopisac (Profesor zemljopisa) 

Zmija

Zrinka

Zrno pijeska
NAPJEVI

Djeca

Asteroid je planet

Malom Princu cijeli svijet

S jednom Ružom i vulkana tri

U kojima nije znao

Prijatelje prepoznati.


Princ

Vratit ću se Ruži žurno –

Zalijevati ju opet brižno,

Veseliti se njenom grmu,

Brinuti o cvijetu, skrbiti o trnu.

Cvijetu dragi, Ružo moja

Boli me samoća Tvoja

Još se divim liku Tvom,

Bez Tebe ja nemam dom.

Djeca

Putovao princ je mali,

U godinu bi dani stali,

Što je dalji domu bio,

To je više o njem’ snio.

Princ

Prijatelja dragog, bliskog,

Srcu milog, srcu prisnog,

Ja prepoznat nisam znao,

Dok sam s njime drugovao.

Djeca

Pitao se u tuđini,

Je li mu se dobro čini,

Tek gubitkom poznatoga,

Saznat možeš voliš li ga.

Princ

Iako sam tek princ mali,

Nešto ipak dobro znam,

Djetetu bez prijatelja,

Nije lijep ni jedan dan.

Djeca

On ostavlja svoj planet,

S njim ostavlja i svoj dom,

Čisti još vulkana tri,

Ružu nježno pozdravi.

Princ (Ruži)

Ružo, što ćeš sada ti?

Hoćeš li me pratiti?

Tvoj je korijen čvrst i trom,

Učini ga nalik stopalu mom.

Gdje to ide, što to radi?

Prijateljstvo, djeco, traži.

Prijateljstvo nije bajka,

snažnije je i od mraka,

lepršavo poput zraka.

 








�“ Kopački rit (kopački trščak), šumsko podvodno i močvarno područje (hrast lužnjak) u sjeveroistočnoj Hrvatskoj, sjeveroistočno od Osijeka. Leži u području zapadno od ceste Osijek-Beli Manastir,sjeverno od rijeke Drave i zapadno od Dunava. Mnogobrojni dunavski meandri spojeni s glavnim dunavskim tokom. Značajno prirodno mrijestilište dunavskih riba. Područje osobito važno za seobu ptica,u jesen se susreću velike koncentracije mnogih močvarica sa sjevera; gnijezdi se velika kolonija velikog vranca te više pari rijetkih orlova štekavaca. Bogate i veoma dobro razvijene populacije jelena, srna i divljih svinja. Šire područje, ukupne površine 17700 ha, zaštićeno od 1967. kao park prirode, a uže područje od 7000 ha proglašeno 1969. posebnim zoološkim rezervatom. Za agresije (od 1991) područje okupirano.” Hrvatski leksikon, str. 621, svezak od A-K; Naklada Leksikon d.o.o. Zagreb, 1996.


� Nadimci su mu: Mokoš, Plivnik, Žmok, Deždbog, Daždbog, Gromovnik, Strilbog. Perun je bio veliki bog, ne samo naših starih pređa, već i Litvanaca. Ime mu se sačuvalo u svim narodnim mitologijama, gdje je poznat kao Perkun, Perkunas, Pjorun, Parom, Porin ( ime planine u Hercegovini), Porim, Peren i Pren. Misli se, kako je po njemu dobila ime i biljka koja raste u našim krajevima “perunika”, iris germanica, koja se zove i “bogiša”. Nasljednik Peruna je Sveti Ilija.


� Riječ mora u prasvezi je sa staroindijskom riječi mara, a znači silom umrijeti.


� Sučić, N. Hrvatska narodna mitologija: biserje priča čarobnog carstva drevnih vremena, Zagreb, (s.n.), 1943., str.194.,  

